
Dorskfirðinga saga eða gull-DÞóris saga er 
áðr gefin út af dr. Konráði Maurer í Leipzig 1858 og síðan 
hefir Þorleifr Jónsson gefið hana út í Reykjavík 1878. 

Það er til eitt handrit á sögunni á skinni, nr. 561 
4to í safni Árna Magnússonar, enn í það vantar bæði í 
miðju sögunnar og að aftanverðu. 

Í útgáfu Þorleifs Jónssonar eru þessar eyður fyltar 
eftir handritum úr Breiðafirði, enn hann getr ekki um 
aldr þeirra og lýsir þeim ekki. Enn með því að líkindi 
eru til, að sagan muni vera allgömul í þessari mynd, 
hefir þótt réttast, að fylgja útgáfu Þorleits Jónssonar, 
með því líka að sagan kemr þá í heilu líki. — Kaflinn í 
miðri sögunni, Í 10.—11. kap., sem hér er settr inn, er 
einkendr með klemmum { | að framan og aftan. 

Í útgáfu Þorleifs Jónssonar er sagan nefnd gull- 
Þórissaga, enn í útgáfu Konr. Maurers „Die Gull-Þóris- 
saga oder Þorskfirðingasaga', og með því að Sagan ér 
einnig nefnd Þorskfirðinga saga í handritum, þá hefir þótt 
réttast að halda því nafni. 

Þorskfirðinga saga. 


Þórólfr hét maðr, sonr Örnólfs fiskreka. Hann 
bjó í Mostr; því var hann kallaðr Mostrarskeggi. 
Hann var blótmaðr mikill ok trúði á Þór. Hann 
fór fyrir ofríki Haralds konungs hárfagra til Ís- 
lands, og sigldi fyrir sunnan land; hann sigldi 
fyrir norðan Snæfellsjökul ok inn á á fjörð einn 
mikinn ok gaf honum nafn ok kallaði Breiða- 
fjörð. Hans son hét Hallsteinn, er nam Þorska- 
fjörð ok bjó á Hallsteinsnesi. Hann blótaði þar 
til ér Þórr sendi honum öndvegissúlur, ok gaf 
þar til sön sinn. Eftir þat kom tré á land 
hans sex tiga ok þriggja alna langt ok tveggja 
faðma digrt. Þar heitir nú Grenitrésnes, er 
tréit kom á land. Hallsteinn hafði herjat á 
Skotland, ok tók þar þræla þá, er hann hafði 
út. Þá sendi hann til saltgerðar í Svefneyjar. 
Þar hafði Hallsteinn þrælahag við. Hallsteinn 
átti Ósk dóttur Þorsteins rauðs; þeira börn váru 
þau Þorsteinn surtr, er fyrstr fann sumarauka, 
Þórarinn :ok Þuriðr.  Grímkell hét frilluson 
Hallsteins!ok bjó á Grímkclsstöðum út frá Gröf. 


Þessir menn kómu til Íslands með Hallsteini: 
1 

Hrómundr, er síðan bjó í Gröf; Valgerðr hét 
kona hans, enn Þorsteinn sonr. Eyjólfr hinn 
auðgi kom til Íslands með Hrómundi ok bjó í 
Múla í Þorskafirði, Hallgerðr hét kona hans, 
enn Valgerðr systir; hon var fríð kona. Þor- 
geirr hét maðr, er bjó í Þorgeirsdal. Þessir 
váru allir vinir Hallsteins. Böðmóðrí Skut var 
víkingr mikill, ok óeirinn mjök; hann var son 
Þorbjarnar loka, Eysteinssonar, Grímkelssonar, 
Önundarsonar fylsennis. Þeir váru synir Böð- 
móðs: Þorbjörn loki, er nam allan Djúpafjörð 
ok Grrónes, ok Vígbjóðr, faðir Steins mjöksigl- 
anda, er. Hítdælir ok Skógnegingar eru frá 
komnir. Með Þorbirni loka kómu út: Styrkárr, 
er hann gaf land í Barmi til móts við Hall- 
stein, dóttir Styrkárs hét Kerling ok heldr marg- 
kunnig. Helgi hét bróðir Styrkárs, er land 
keypti at Hjöllum í Þorskafirði; hans sýnir váru 
þeir Þórarinn ákafi ok Þrándr hinn mikli. Helgi 
var virðingamaðr ok þó ekki dæll við alþýðu. 
Þorgils hét son Þorbjarnar loka; hann bjó á 
Þorgilsstöðum í Djúpafirði; þeir feðgar váru 
miklir fyrir sér ok ættstórir. Úlfr hinn skjálgi 
son Högna hins hvíta nam Reykjanes alt milli 
Þorskafjarðar ok Hafrafells; hann bjó á Miðja- 
nesi; hans synir váru þeir Jörundr ok Átli hinn 
rauði. Með Úlfi kom út sá maðr, er Hallr hét, 
ættstórr ok mikilhæfr; hann bjó á Hofstöðum 
við Þorskafjörð, ok reisti þar hof mikit, því at 


s — þu 

Úlfr var engi blótmaðr. Hallr var mikill höfð- 
ingi, ok hnigu þar margir til hans. Rauðr hét 
son hans, ok bjó í Rauðsdal milli Hofstaða ok 
Berufjarðar. Annarr hét Hyrningr; sá var yngri. 
Þuríðr drikkinn bjó á Kinnarstöðum, ok átti 
land inn til Músarár; hon var mörgu slegin ok 
gerði manna mun mikinn. Synir hennar váru 
þeir Þorsteinn ok Þórhallr, efnilegir menn. 
Bera hét ekkja, er bjóí Berufirði; hon átti þrjá 
sonu; Björn var elztr. Þórarinn krókr nam 
allan Króksfjörð meðal Hafrafells ok Króksfjarð- 
armúla. Með honum kómu út suðreyskir menn: 
Gilli, er bjó á Gillastöðum, göfugr maðr; Ket- 
ilbjörn hét son hans, hinn vænlegsti maðr. At 
Hafrafelli bjó hólmgöngu-Kýlan, enn Naðr bjó í 
Naðrsdal; Ásmundr hét hans son. Hallvarðr 
hrísi bjó á Hrísahváli. Már hét son hans. Oddr 
skrauti hét maðr, er út kom vestr í Vaðli. 
Hann var son Löðvís konungs á Gautlandi ok 
Víeru hinar þungu, Guðbrandsdóttur af Járn- 
beralandi. Oddr kaupir lendr í Þorskafjarðar- 
skógum at Þuríði drikkinni, ok bjó at Uppsöl- 
um; hann fekk Valgerðar, systur Eyjólfs í Múla, 
þeira son var Þórir, manna mestr ok fríðastr 
sýnum. Grímr hét son Eyjólfs. Gils skeiðarncf 
nam Gilsfjörð ok bjó at Kleifum; hans synir 
váru þeir: Heðinn í Garpsdal ok Herfinnr í Múla, 
dætr hans váru þær Hallgríma ok Þorbjörg 
knarrarbringa ok Ingibjörg. Óláfr vo lgr bjó Í 

Óláfsdal. er Ormr mjóvi rak ór Óláfsvík, enn 
Sléttu-Björn ór Belgsdal; hans synir váru þeir 
Þorgeirr ok Jósteinn ok Þorvaldr. #Steinólfr 
hét maðr ok var kallaðr (hinn)lági; hann var son 
Hrólfs hersis af Ögðum; hann nam land milli 
Grjótvallarmúla ok Klofasteina, ok bjó á Stein- 
ólfshjalla í Fagradal. Hann átti Eirnýju Þið- 
randadóttur. Þorsteinn ok Helgi váru synir 
þeira, enn Arndís dóttir, ok Þuríðr, er Sléttu- 
Björn átti. Knöttr ok Þjóðrekr váru synir þeira. 
Steinólfr var rausnarmaðr mikill í búi ok hafði 
fjölment; enn er honum þótti þrönglent fyrir sunn- 
an fjörðinn, nam hann Steinólfsdal í Króksfirði ok 
gerði bú í Bæ. Hann skipaði dalinn vinum sín- 
um. Grímr frændi hans bjó á Völlum; Her- 
gils hét son hans. Heimlaug völva bjó á Völu- 
stöðum í Kambsheiði, enn Steinólfr bægði henni, 
ok var hon fyrir því óvin hans. Þórarinn krókr 
taldi sér dalinn, er Steinólfr hafði skipat ok 
kallaði hann þat sitt landnám, því at svá var, 
ok gerðist af því fjandskapr með þeim Stein- 
ólfi, svá at þeir drápust þar fyrir.  Vaði hét 
maðr; hann var skáld gott; hann var frændi 
Odds ok kom út með honum; hann bjó á Skáld- 


stöðum í Berufirði. Óttarr ok Æsa váru börn 


hans ok váru bæði mannvænleg. 

2. Þá er þessir hinir ungu menn óxu upp, 
er nú váru nefndir, lögðu þeir leika með sér á 
Berufjarðarísi, ok var með þeim fóstbræðralag 

mikit. Þórir Oddsson var sterkastr jafngam- 
all, ok allar íþróttir hafði hann umfram sína 
jafnaldra. Ketilbjörn gekk næst honum um all- 
an vaskleik. Þeir tóku fiska ór vatninu, ok 
báru í læk þann, er þar er nær, ok tæddust 
þeir þar; sá heitir nú Alifiskalækr. Þar varð 
í veiðr mikil, ok taldi Hof-Hallr sér veiðina, 
enn Þuríðr drikkinn taldi sér ok sínu landi ok 
frelsti hon sveinunum. Enn um vetrinn léku 
þeir knattleika á Þorskafjarðar-ísi, ok kómu 
þar til synir Hallsteins ok Djúpfirðingar, Þor- 
steinn ór Gröf ok Hjallasveinar. Þeir fyrir 
sunnan Þorskafjörð gerðu Þóri at fyrirmanni 
fyrir örleiks sakir ok allrar atgervi; enn vest- 
anmenn Vildu eigi þat ok ýfðust við honum all- 
ir, nema Hallsteinssynir. Skip kom út um sum- 
arit í Breiðafirði á Dögurðarnesi, ok hét Bárðr 
stýrimaðr, frændi Odds ok félagi, þá er þeir 
höfðu í hernaði verit. Bárðr sendi til Odds, ok 
fluttist síðan til Þorskafjarðar við fimtánda mann; 
fimm váru íslenzkir menn með honum, ok réð- 
ust þeir í brott til heraða sinna. Enn Bárðr 
vill tvívegis fara, ok beiddi sér manna, svá at 
hann væri færr. Þar réðst til Þórir ok þeir 
níu fóstbræðr ok svörðust allir í fóstbræðralag; 
skyldi hver þeira annars hefna; þeir skyldu 
saman eiga fengið fé ok ófengið, þá er þeir 
fengi, jafnt ok til ynni, ok var Þórir fyrirmaðr 
þeira, þá Ketilbjörn, Þórhallr og Þorsteinn Drik- 

kinnarsynir, Hyrningr Hallsson, Björn. Beruson, 
Ásmundr Naðrson, Már Hallvarðsson ok Óttarr 
Vaðason. Þeir réðust til skips með Bárði, ok 
urðu vel reiðfara ok tóku Þrándheim. Þá réð 
Haraldr konungr hárfagri fyrir Noregi; með 
honum var Sigmundr Löðvisson, föðurbróðir Þór- 
is. Hann fundu þeir ok beiddu hann tillaga, 
því at þeir höfðu eigi meira fé enn til skot- 
silfrs um jól fram. Sigmundr latti þá at vera 
með konungi, — „ok er þarilt félausum mönn- 
um“. Hann sendi þá norðr á Hálogaland til 
Úlfs vinar síns, ok sagði gott þar fjár at afla í 
skreiðfiski. Sigmundr fekk þeim róðrarferju ok 
Rekhall skósvein sinn til fylgdar ok tvá leið- 
sögumenn aðra: Þránd lang ok Hróa hinn 
digra, bróður hans. Þeir kómu um haustit norðr 
á Þrándarnes til Úlfs, ok tók hann vel við þeim 
fyrir orðsending Sigmundar, enn kvað þó nnd- 
arlegt þykkja, at Sigmundr sendi Þóri frænda 
sinn til slíkra féfanga, ok kvað sér svá á hann 
lítast sem hann mundi eigi fiskimaðr verða, ok 
méiri þroski mundí fyrir honum liggja, ef hann 
heldi lífi, — „enn þat er líkast, at gifta fylgi 
ráði Sigmundar, ef til er gætt“. 

ð. Þat var einn dag, at þeir félagar reru 
at fiski, ok kómu síð at landi. Úlfr gekk í 
móti þeim; ok er þeir höfðu búit um skip sitt, 
sá Þórir, hvar eldr var, nær sem lýsti af tungli, 
ok brá yfir blám loga. Þórir spurði, hvat lýsu 

þat væri. Úlfr segir: „Ekki skulu þér þat 
forvitnast, því at þat er eigi af mannavöldum“. 
Þórir svarar: „Því mun ek þó eigi vita mega, 
þótt troll ráði fyrir“. Úlfr kvað þat vera 
haugaeld. Þá grófst Þórir eftir, enn Úlfr seg- 
ir at lyktum ok mælti: „Agnarr hét berserkr 
son Reginmóðs hins illa; hann lét gera haug 
þenna ok gekk þar í með skipshöfn sína alla 
ok mikit fé annat; hann verr hauginn með 
trollskap síðan, svá at engi má nær koma; enn 
margir eru dauðir, er til hafa komit at brjóta, 
eða ella hafa þeim orðit önnur skyrsi, ok eigi 
vitum vér, hvárt hann tryllist dauðr eða kvikr“. 
Þórir mælti: „Vel er nú mælt, ok þat er nú 
drengilegra, at atla þar fjár enn róa til fiska 
ok þar skal til hætta“. Úlfr latti hann mjög - 
ok allir félagar Þóris, ok kvað Úlfr eigi hlýða 
mundu, at farit væri. Þórir kveðst eigi at síðr 
fara mundu. Svá er sagt, at Ketilbjörn einn 
vildi fara með Þóri, ok bar engi annarr áræði 
til hans félaga. Þeir áttu at fara í fjallshlíð 
nökkura til haugsins, ok er þeir kómu upp í 
hlíðina, laust í móti þeim svá miklu fárviðri, 
at hvárgi mátti upp standa: Þeir höfðu milli 
sín eitt snæri, ok gekk Þórir fyrir, meðan hann 
mátti. Enn um síðir tók upp hvárntveggja, ok 
kastaði ofan fyrir hlíðina, ok nú festir snærit 
um stein einn mikinn, enn þeir váru ákafa 
móðir, ok lágu þar til þess er svefn fell á þá- 

Þá dreymdi Þóri, at maðr kom at honum, mik- 
ill, í rauðum kyrtli ok hafði hjálm á höfði ok 


sverð búit í hendi; hann hafði um sik digrt. 


belti og þar á góðan kníf ok glófa á höndum; 
var þessi maðr mikilúðlegr og virðulegr. Hann 
mælti reiðulega til Þóris ok stakk á honum 
döggskónum ok bað hann vaka ok mælti: „Ills 
manns efni ertu, er þú vill ræna frændr þína; 
enn ek vil“, sagði hinn komni maðr, „gera til 
þín verðleikum betr, því at ek em bróðir feðr 
þíns ok sammæðr við hann; ek vil gefa þér 
gjafir til þess, at þú hverfir aftr ok leitir ann- 
arra féfanga. Þú skalt þiggja at mér kyrtil 
góðan þann er þér man hlífa við eldi ok vápn- 
um, ok þar með hjálm ok sverð. Ek skal ok 
gefa þér glófa þá, er þú mant enga fá slíka, 
því at liði þínu mun óklaksárt verða, ef þú 
strýkr þeim með; þessa glófa skaltu á höndum 
hafa, þá er þú bindr sár manna, ok mán skjótt 
verk ór taka. Kniíf ok belti læt ek hér eftir, 
ok þat skaltu jafnan á þér hafa. Ek mun ok 
gefa þér tuttugu merkr gulls ok tuttugu merkr 
silfrs“. Þórir þóttist svara, at honum þótti 
þetta of lítit af svá nánum frænda ok férík- 
um, ok lézt eigi aftr munu hverfa við litla fé- 
mútu, -- „vissa ek eigi“, segir Þórir, „at troll 
væri mér svá nær í ætt, áðr þú sagðir mér. 
Enn engrar eirðar ættir þú af mér ván, ef eigi 
væri frændsemi með okkr“. Agnarr segir: 

„Seint munu þín augu fyld verða á fénu, ok 
því máttu vorkynna mér“, sagði Agnarr, „at 
mér þykki féit gott, því at þú munt ærit mjök 
elska féit áðr lýkr“. Þórir segir: „Ekki hirði 
ek um illspár þínar; enn þiggja vil ek, at þú 
vísir mér til meiri févánar, ef þú vilt þitt té 
undan þiggja“. „Heldr vil ek þat“, segir Agn- 
arr, „enn deila illdeildum við þik. Valr hét 
víkingr, er átti gull mikit; hann bar féit undir 
helli einn norðr við Dumbshaf ok lagðist á síð- 
an ok synir hans með honum, ok urðu allir at 
flugdrekum; þeir hafa hjálma á höfðum ok sverð 
undir bægslum. Nú er hér kalkr, er þú skalt 
drekka af tvá drykki, enn förunautr þinn einn, 
enn þá verðr eftir þat er má“. Síðan vaknar 
Þórir, ok váru þessir hlutir allir þar í hjá hon- 
um, er Agnarr gaf honum. Ketilbjörn vaknar 
ok hafði heyrt alt þeira viðrmæli, ok svá sét, 
hvar Agnarr fór; hann bað Þóri taka þenna 
kost. Eftir þat tók Þórir kalkinn ok drakk af 
tvá drykki, enn Ketilbjörn einn; þá var enn 
eftir í kalkinum; Þórir setti þá á munn sér ok 
drakk af alt. Nú fell á þá svefn; Agnarr kom 
þá enn ok ávítaði Þóri, er hann hafði alt af 
drukkit kalkinum, ok kvað hann þess drykkjar 
gjalda mundu hinn síðara hlut æfi sinnar. Agn- 
arr segir þeim fyrir marga hluti þá er fram 
kómu síðar, ok lagði ráð til með Þóri, hversu 
hann skyldi vinna hellinn Vals víkings. 

4. Eftir þat vitkuðust þeir ok vakna; fóru 
heim síðan. Þeir sögðu Úlfi, hvat fyrir þá hafði 
borit ok báðu hann vísa sér til hellis Vals. 
Úlfr latti þá þeirar ferðar ok bauð þeim fé til 
at þeir færi eigi, ok segir engan aftr hafa kom- 
it, þann er farit hafði, enn kvað ilt þykkja, at 
þeir menn týndist, er Sigmundr vin hans hafði 
sent honum. Enn Þórir vill fara fyrir hvern 
mun, ok litlu síðar ráðast þeir félagar til ferð- 
ar ok fara norðr fyrir Finnmörk þar til er þeir 
koma norðr fyrir Blesaberg; svá hét fjallit þat 
er hellir Vals var í, enn þat er norðr við Dumbs- 
haf; þar fellr á mikil í gljúfrunum fram af 
bergi og alt út í sjá. Þórir kendi þá, at þeir 
váru þar komnir er honum var til vísat. Þeir 
fóru á bergit ok höfðu þann umbúnað, er Agn- 
arr hafði kent þeim; hjuggu upp tré mikit ok 
færðu limarnar fram af berginu ok báru grjót 
á rótina; síðan tóku þeir kaðal ok festu við 
limarnar. Þá bauð Þórir förunautum sínum að 
fara ok hafa fé þat er fengi; enn engi þeira 
bar traust til at ná hellinum, þótt engi væri 
önnur hætta enn sú, ok báðu þeir hann frá 
hverfa. Þórir segir: „Eigi mun nú þat verða, 
er þat líkast, at ek hætta á ok hafa ek fé 
skuldlaust slíkt er fæst“. Þeir létust eigi 
mundu til fjár kalla ok sögðu hann ærit til 
vinna, ef hann næði. Þeir fundu at Þórir var 
allr maðr annarr enn hann hafði verit. Þórir 

fór af klæðum sínum ok gerði sik léttbúinn; 
hann fór í kyrtilinn Agnarsnaut ok tók glóf- 
ana, beltit ok knífinn ok línu mjóva, er Agnarr 
fekk honum; hann hafði snærisspjót, er faðir 
hans gaf honum; gekk hann svá fram á tréit; 
þá skant hann spjótinu yfir ána, ok festi þat 
öðrum megin árinnar í viðinum; eftir þat fór hann 
í festina ok lét línuna draga sik af berginu 
undir forsinn; ok er Ketilbjörn sá þat, lézt 
hann fara vilja með Þóri, ok kvað eitt skyldu 
yfir þá ganga; ferr hann þá ofan með streng- 
inum. Þórhallr Kinnarson kveðst ok fara vilja, 
enn Þrándr langi kvað Sigmund þat éigi spyrja 
skulu, at hann þyrði eigi at fylgja þeim, er 
hann hafði þó heitit sinni liðveizlu. Þórir var 
nú kominn í hellinn, ok dró þá til sín hvern 
er ofan kom. Bergsnös nökkur gekk fram við 
sjóinn alt fyrir fossinn ok fóru þeir Björn Beru- 
son ok Hyrningr þar á fram ok þaðan upp 
undir forsinn; þeir höfðu þar tjald hjá snösinni, 
því at eigi mátti nær vera forsinum fyrir skjálfta 
ok vatnfalli ok regni. Þeir Þórir tendruðu ljós 
í hellinum ok gengu þar til er vindi laust í 
móti þeim ok sloknuðu þá login. Þá hét Þórir 
á Agnar til liðs, ok þegar kom elding mikil frá 
hellis-dyrunum, ok gengu þá um stund við þat 
ljós, þar til er þeir heyrðu blástr til drekanna. 
Enn jafnskjótt sem eldingin kom yfir drekana, 
þá sofna þeir allir; enn þá skorti eigi ljós, er 

lýsti af drekunum ok gulli því, er þeir lágu á. 
Þeir sáu hvar sverð váru ok kómu upp hjá 
þeim meðalkaflarnir; þeir Þórir þrifu þá skjótt 
til sverðanna, ok síðan hlupu þeir yfir drekana 
ok lögðu undir bægsl þeim ok svá til hjartans. 
Þórir fekk tekit hjálminn af hinum mesta drek- 
anum, ok Í þessarri svipan þrífr hinn mesti drek- 
inn Þránd lang ok fló með hann út ór hellin- 
um ok þegar hverr at öðrum ok hraut eldr af 
munni þeim með miklu eitri. Nú sá þeir er úti 
váru, at glæddi ór forsinum; þeir hlupu ór tjald- 
inu, enn drekarnir flugu upp ór forsinum, ok sá 
þeir Björn, at einn drekinn hafði mann í munni 
sér; þóttust þeir þá vita, at allir mundu þeir 
látnir, er í hellinn höfðu farit. Hinn mesti 
drekinn flaug lengst, sá er manninn hafði í 
munni, ok er þeir flugu upp yfir bergsnösina, 
hljóp hann Björn þá upp á bergit ok lagði mála- 
spjóti á drekanum. Enn er hann hrepti áverk- 
ann, þá hljóp ór sárinu mikit blóð í andlit hon- 
um ok fekk hann af því skjótan bana, enn 
blóðit ok eitrit kom á fót Hyrningi, ok sló þar 
í æði-verk, svá at hann mátti trautt standast. 
Nú er at segja frá Þóri ok hans félögum, at 
þeir afla sér mikils fjár í hellinum, svá at þat 
var margra manna fullfengi í gulli ok mörgum 
dýrgripum; er svá sagt, at þeir hafi á þriðja 
"dag verit í Valshelli; þar fann Þórir sverðit 
Hornhjalta, er Valr hafði borit. Síðan las Þór- 

ir sik fyrstr upp ok dró upp fé ok þá félaga 
" sína. Tók hann þá fót Hyrmíngs ok strauk 
með glófunum ok tók þegar ór allan verkinn. 
Nú skyldi Þórir skifta fénu, ok varð einn hlutr- 
inn ávalt mestr ok fór svá nökkurum sinnum. 
Þá mælti Ketilbjörn: „Fóstbróðir“, sagði hann, 
„þú hefir mest unnit til fjár þessa; nú vil ek 
gefa þér minn hlut“. Þá mælti Þórhallr því- 
líkum orðum. Þórir varð all-léttbrúnn við þetta 
ok varðveitir nú féit; enn skift var gullinu 
Agnarsnaut með félögum Þóris ok hefir hverr 
þeira mörk gulls; hann gaf ok sinn grip hver- 
jum þeira; Hyrningi gaf hann sverðit Agnars- 
naut. Eftir þat fóru þeir aftr til Úlfs ok vildi 
Þórir segja frá tíðindum. Þeir dvöldust um 
hríð með Úlfi ok gerði Þórir þá járnviðjur um 
kistur sínar ok læsti vandlega Valshellisgull ok 
helt alla sína félaga á sinn kost þann vetr. 

ð. Enn eftir þat fóru þeir suðr til Þránd- 
heims ok fundu þar Sigmund; var þat við jól. 
Þórir sagði Sigmundi frá ferðum þeira, enn 
Sigmundr bað þá þegar eftir jólin fara ór ríki 
Noregs konungs. Hann sendi þá ór Þrándheimi 
ok fekk þeim eyki austr um Kjöl til Jamta- 
lands ok svá til Gestrekalands; þaðan fóru þeir 
á Elfarskóg ok ætla til Svíþjóðar. Sá skógr er 
fjögurra rasta ok tuttugu breiðr, og vissu eigi, 
hvar þeir fóru. Þeir sá fyrir virki hátt, ok er 
þeir kómu þar, hófu þeir Þóri upp á spjótaodd- 

um; þá krækti hann öxi sinni upp á virkis- 
vegginn ok las sik svá upp. Lauk hann þá 
upp virkinu fyrir félögum sínum; gengu þeir 
þá inn með öll föng sín. Þórir lauk upp skál- 
anum, ok váru þar tólf manna rekkjur ok tvær 
mestar. Virkit var örugt vígi. Þórir bað þá 
vörð halda ok svá gerðu þeir. Enn litlu síðar 
sá þeir tólf menn mjök viglega ríða at virkinu 
ok váru tveir mestir. Þeir spyrja, er til kómu, 
hverir svá djarfir væri, at taka virkit með valdi. 
Þeir Þórir sögðu til sín, ok spurðu, hverir 
komnir væri. Sá nefndist Hauknefr, er svar- 
aði, enn annarr Hama; hann var af Helsingja- 
landi, enn Hauknefr af Gestrekalandi. Þeir 
báðu þá Þóri út ganga, enn Þórir segir, at 
bann vill berjast við jafnmarga menn, — „ok 
skulu tveir af vorum mönnum berjast við tvá 
yðra menn“; þeir vilja þat. Þórir ok. Ketil- 
björn börðust við tvá af stigamönnum ok hjó 
sitt högg hvárr þeira, ok varð hinum þat þeg- 
ar at bana. Eftir þat börðust þeir allir ok var 
þat harðr atgangr; enn svá lauk, at þeir fellu 
allir nema tveir, Hauknefr ok Hama; þeir váru 
þá mjök sárir. Þórir bauð Hauknef grið ok 
báðum þeim ok því játtu þeir skjótt. Siðan 
gengu þeir til handa ok félags við Þóri ok 
skiftu at jafnaði öllu því fé, er þar var, ok 
fóru af skóginum, er þeir váru búnir, fyrst til 
Svíþjóðar, enu þaðan til Gautlands ok fundu 

þar Löðvi jarl son Æsu hinnar örðugu Löðvis- 
dóttur. Hann gekk þegar við frændsemi við 
Þóri, er hann sagði ætt sína; þeir váru þar 
landvarnarmenn um hríð og gerðust víðfrægir. 

6. „Æsa hét dóttir jarls; hennar bað Gautr * 
berserkr, mikill kappi; hann var sænskr at ætt. 
Með honum var Geirr hinn gerzki, ok höfðu 
mikla sveit. Enn jarl vill eigi gefa kon- 
una. Þá gengu þeir Þórir á hólm við berserk- 
inn ok höfðu sigr. Þá vildu félagar þeira hefna 
ok sló þá í bardaga ok varð hin harðasta orr- 
usta; enn svá lauk, at þeir drápu þá alla vík- 
ingana, er í móti risu, enn eltu hina ór landi. 
Þrjá vetr var Þórir í Gautlandi. Þá tók jarl 
banasótt. Hann gaf Þóri kaupskip ok bað hann 
fara til Íslands; enn Hauknef gaf hann dóttur 
sína ok þar með ríkit, ok var hann þar eftir, 
enn Þórir fór til Noregs; hann sendi Rekhall 
til Englands með annat skip. Þeir Þórir fóru 
til Íslands ok kómu út í Dögurðarnesi. Þar 
kom Steinólfr hinn lági til skips, ok brá mjök 
við, er hann sá Þóri; þar var ok Kjarlakr 
gamli ok bað hann Steinólf mág sinn eiga gott 
við Þóri; kvað honum þungt falla mundu, ef 
hann gerði svá, — „því at þínar fylgjur mega 
cigi standast hans fylgjur“, sagði Kjarlakr. Stein- 
ólfr falar sverðit góða at Þóri; enn Þórir vill 
eigi selja, ok bauð at gefa honum eins manns 
herneskju. Enn Steinólfi þótti þat líkt ok ekki, 

ok lagðist lítt á með þeim. Þórir vill þá í brott, 
því at honum þótti þeir ærit liðmargir. Þeir 
tóku sunnanveðr, ok ætla til Þorskafjarðar, þá 
gekk veðrið til landsuðrs ok austrs, ok bar þá 
vestr undir Flatey. Þar bjó Hallgríma dóttir 
Gils skeiðarnefs; hennar synir váru þeir Her- 
gils, er síðan bjó í Hergilsey, ok Oddr. Þá sá 
Þórir Ingibjörgu dóttur Gils skeiðarnefs, ok 
fanst honum mikit um hana þá stund, er þeir 
dvöldust í Flatey. Þeir heldu þaðan til Knarr- 
arness; þat ér á framanverðu Reykjanesi, ok þá 
fekk þat nafn. Þá bjó Breiðrí Gröf; þar heit- 
ir nú á Breiðabólstað. Þar gengu félagar Þór- 
is af skipinu, þeir er fyrir sunnan Þorskafjörð 
áttu heimili, nema Ketilbjörn ok Þórhallr, þeir 
vildu eigi við Þóri skiljast. 

í. Meðan er Þórir var utan, hafði andazt 
Oddr faðir hans. Var þá uppgangr Hof-Halls 
sem mestr, svá at hann sat nær yfir hvers 
manns hlut ok virðing. Hann deildi um hoftoll 
við Reyknesinga. Hann vildi ok heimta toll 
fyrir vestan Þorskafjörð, enn Hallsteinn ok þeir 
Reyknesingar höfðu reist Þórs-hof vestr þar, 
síðan tréit hit mikla hafði rekit á land hans, 
er hann eftir blótaði, ok lögðu þeir þar til tolla; 
váru af því dylgjur miklar með þeim Halli. 
Hallr hafði ok í brott rcekit móður Þóris, Val- 
gerði, ór búi sínu, enn sett þar niðr Þorbjörn 
stokk, ísfirzkan mann, mikinn kappa ok ÁAsk- 

mann hinn þunga; hann bjó á Askmannsstöð- 
um út frá Skógum. Þórir helt vestr fyrir 
Þorskafjörð skipi sínu ok lendi við Grenitrés- 
nes. Þar fann hann Hallstein ok aðra bændr, 
ok buðu þeir Þóri land inn frá Gröf milli á 
tveggja. Hallsteinn fekk honum búfé ok Þuríði 
dóttur sína til forráða,; gekk Þórarinn son Hall- 
steins á skip með Þóri ok váru þeir fimtán á 
skipi, enn Hallsteinn fór hit efra með búferli 
Þóris ok váru margir saman. Koma þeir Þór- 
ir fyrr, ok ryðja skipit þar er nú heitir Búlk- 
áróss. 

8. Nú er þar til at taka er Hyrningr Halls- 
son kom heim ok sagði alldrengilega frá för 
þeira Þóris. Hallr mælti: „Ólíkr ertu orðinn 
mér, er þú vilt vera hlutræningr fyrir Þóri, eða 
þá er þú settist eftir við hellinn ok fylgdir hon- 
um eigi, ok víst eigi uni ek því, at Þórir siti 
einn yfir Valshellis-gulli“. Hyrningr kvað hann 
þess vel hafa aflat. Hallr kvaðst eigi hirða 
um auvirðisskap hans ok safnar at sér þrim 
tigum manna þá er hann sá för Þóris. Hann 
ferr fyrir innan Þorskafjörð ok fundust þeir 
við Búlkárnesós. Kallar Hallr þegar til gulls- 
ins við Þóri, enn hann synjar þverlega. Hallr 
veitir þá snarpa atgöngu. Hann hafði gull- 
rekit spjót í hendi; hann hleypr í flokk Þóris, 
ok lagði snart fram, enn fyrir varð Þórarinn 
Hallsteinsson ok stóð spjótit í gegnum hann. 

2 

Þórarinn gekk á lagit, ok hjó yfir Hall ok þann 
banahögg, er næst honum var; þar fellu þrír 
menn af Halli, áðr þeir Þórir ok Ketilbjörn 
fengu vápn sín, ok nú sjá þeir Hallr, at Hall- 
steinn ok hans menn váru komnir ofan á brekk- 
una ok veita Þóri. Hlaupa þeir Hallr nú til 
hesta sinna. Þá vá Þórir mann, enn Ketilbjörn 
annan; bar þá Hall undan ok hans menn. 
Þeir Hallsteinn ok Þórir hlaupa nú í bátinn 
ok nær fjórum tigum manna, ok reru yfir fjörð- 
inn ok fundust þeir Hallr þá við Vaðilseyri. 
Tókst þá þegar athlaup ok vá Þórir einn mann. 
Hallr bauð þá sætt, ok kom því svá, at hann 
seldi Hallsteini sjálfdæmi, fyrir víg Þórarins; 
enn hann gerði tvau hundruð silfrs; enn menn 
þeir, er fellu við Búlká, skyldu koma fyrir til- 
för; enn sá er Þórir vá á Vaðilseyri var fé 
bættr, ok kom þar fyrir Uppsalaland, ok skyldi 
alt ógert, ef Hallr heldi eigi sættina. Fór 
Hallr við þetta heim ok undi illa við. Hyrn- 
ingr sagðist eigi vildu með honum vera ok réðst 
í Berufjörð til lags við Beru, ok var með henni 
þar til synir hennar vönduðu um. Enn siðan 
gerði hann bú á Hyrningsstöðum ok bjó þar 
til elli Hann helt jafnan vingan við Þóri, ok 
þat fé hafði hann mest, er Þórir gaf honum, 
því at hann náði engu af Halli föður sínum. 

9. Þórir reisti bæ mikinn, þar er nú hcit- 
ir á Þórisstöðum, ok setti þar saman mikit bú; 

var hann hinn mesti rausnarmaðr. Allir fóst- 
bræðr hans fóru til feðra sinna. nema Þórhallr 
ok Ketilbjörn. Þuríðr Hallsteinsdóttir var bú- 
stýra Þóris, ok lagði Ketilbjörn hug á hana. 
Þórir átti son við Valgerði konu Hrómundar í 
Gröf, ok hét sá Atli.  Hauknefr hafði gefit 
Þóri hest kinnskjóttan ungan; hann var gauzkr 
hlaupari, ok var alinn á korni vetr ok sumar; þess- 
um hesti reið Þórir yfir Þorskafjörð, hvárt er var 
flóð eða fjara, ok var hann gersemi mikil. Þór- 
ir hafði sæmdir miklar af búi sínu ok ferð sinni 
ok fé því, er hann hafði út haft; hann bað 
Þuríðar dóttur Hallsteins goða til handa Ket- 
ilbirni fóstbróður sínum, ok fekk þann kost, ok 
serði bú í Tungu í Króksfirði. Enn stundum var 
hann með Þóri. Enn er Þórir hafði einn vetr 
búit, fór hann til Kleifa ok með honum Gilli ok 
Vaði skáld ok fóstbræðr hans. Þórir bað Ingi- 
bjargar Gilsdóttur. Enn er þeir sátu at mál- 
um þessum, þá lét Gils bóndi enga menn ná 
at fara út til Óláfsdals, því at hann vildi eigi 
at Þorgeirr ór Óláfsdal yrði varr við, því at 
hann var biðill hennar Ingibjargar, ok hafði 
lagt við hana mikla ást... Gils lét þá þegar 
brúðlaup gera ok helt þar öllum komandi mönn- 
um meðan veizlan stóð. Enn er Þórir fór i 
brott með konu sína, þá fara menn út með 
Gilsfirði til Sáurbæjar, þeir er at boðinu váru, 
ok fundu sauðamann ór Óláfsdal ok hon- 

um gjaforðit Ingibjargar. Sauðamaðr fór heim 
ok sagði þeim feðgum. Þorgeirr vildi drepa 
boðsmennina, ok kvað firn í, at þeir váru leynd- 
ir svikum slíkum; enn Óláfr bað eigi óverða 
gjalda, ok bað hann heldr gjalda Þóri. Enn 
er þeir sá, at Þórir reið út um tcig fyrir vest- 
an fjörð, þá báru þeir eigi áræði til at ríða eft- 
ir þeim. Fór Þórir nú heim með konu sína ok 
tókust þar ástir góðar. Þau áttu son, er Guð- 
mundr hét ok var hann allbráðgerr. Hann 
fæddist upp með Eyjólfi í Múla, ok gaf hann 
honum stóðhross hálf við Grím son sinn; þat 
var litföróttr hestr með ljósum hrossum. Grímr 
Eyjólfsson var mikill ok eldsætr, ok þótti vera 
nær afglapi; enn er hann reis úr fleti, var hann 
í hvítum vararváðarstakki ok hafði hvítar brækr 
ok vafit at neðan spjörrum; því var hann vaf- 
spjarra-Grímr kallaðr. Engi maðr vissi afl hans; 
hann var mjök ósýnilegr. 

„ 10. Þórir eignaðist Flatey eftir Hallgrímu 
ok hafði þar sæði, enn Hergils son hennar bjó 
í Hergilsey, sem fyrr er ritat; hann var faðir 
Ingjalds, er þar bjó síðan, ok hann barg Gísla 
Súrssyni, ok fyrir þat gerði Börkr hinn digri 
af honum eyjarnar, enn Ingjaldr fór í Þorska- 
fjarðardali, ok bjó á Ingjaldsstöðum. Hans son 
var Þórarinn, er átti Þorgerði, dóttur Glúms 
Greirasonar; þeira son var Helgu-Steinarr. Þor- 
geirr í Óláfsdali lét sér stórum illa líka til Þór- 

is um konumálit. Hann vissi at fátt var með 
þeim Steinólfi ok Þóri. Því gaf Þorgeirr Stein- 
ólfi fé til, at hann veitti Þóri umsátir, ef færi 
yrði á, ok er þeir höfðu ráðit samband, fann 
Þorgeir Hall af Hofstöðum, ok bað hann ganga 
í málit með þeim, enn hann varð glaðr við ok 
bað þeim heill duga, er fyrstr réði ráðum til 
skamma Þóri, enn kvað þó ilt við hann at eiga 
fyrir harðfengi ok fylgdar þeirar, er hann hefir; 
enn þat ráð gerði Hallr, at þeir skyldu ráða af 
einhvern fóstbróður hans. Hallr hitti þá Ask-. 
mann ok hólmgöngu-Kýlan, ok gaf þeim þrjár 
merkr silfrs, at þeir dræpi Má Hallvarðsson, ok 
því hétu þeir at leita við, ef þeir mætti. Litlu 
síðar fór Askmaðr til móts við Kýlan, ok taka 
vápn sín ok fara til Hrísahváls. Askmaðr hafði 
króksviðu í hendi; hann fór til húss ok sagði 
Mávi, at uxi lá í mýri, ok bað hann upp draga. 
Már kvað hann fara munu at nökkuru illu ok 
sagðist eigi trúa munu lygi hans. Askmaðr 
kvað eigi kynlegt, at hann þyrði eigi at ganga 
í Valshelli, er hann þorði eigi at bjarga fé sínu, 
þótt hann fylgdi honum til. Þá hljóp Már upp, 
ok tók vápn sín, hjálm, skjöld ok sverð. Enn 
er þeir váru á leið komnir, lofaði Askmaðr hann 
mjök ok vápn hans. Már gerði svá. Askmaðr 
brá sverðinu ok blés í eggjarnar áðr hann lét 
laust. Nú koma þeir í mýrina, ok þegar hleypr 
Kýlan upp ór einum runni ok sótti at Mávi í 

ákafa. Askmaðr skopar um hit ytra ok vildi 
krækja af honum skjöldinn. Már hjó hart ok 
tíðum, enn sverðit beit ekki. Þá kastar hann 
skildinum, enn þreif sverðit báðum höndum. 
Hann hjó á öxl Kýlans svá hart, at lamdist 
axlarbeinit, ok jafnskótt hjó Kýlan í móti ok 
kom á hendr Mávi ok tók af báðar í úlfliðum. 
Már rann þá á Kýlan ok spenti um hann stúf- 
unum. Þá hljóp Askmaðr á bak Mávi ok lagði 
á meðal herða honum, svá at fram kom í brjóst- 
it. Þar fell Már, hinn bezti drengr, ok huldu 
þeir hræ hans ok sögðu Halli hvar komit var; 
hann lét vel yfir. Eftir þat fóru þeir heim ok 
lagðist Kýlan í rekkju ok ónýtti höndina. Hall- 
varðr var heima, er hann frá lát sonar síns; 
hann var þá til engis færr. Þá sendi hann 
mann til Þóris at segja honum tíðendi; hann 
svaraði fá um þetta. Enn litlu síðar fóru þeir 
Þórir ok Ketilbjörn ok Kinnarsynir til Hafra- 
fells ok fundu Kýlan í dyrum úti Þeir beiddu 
bóta fyrir víg Más; enn hann svarar illa ok 
rak aftr hurðina í klofa. Þeir tóku stokk ok 
brutu upp hurðina, ok fundu hvergi Kýlan, enn 
fundu laundyr á bak húsinu; hlupu þeir út ok 
sáu at Kýlan var kominn upp í fjall. Þeir runnu 
eftir honum, ok þar til, er vatn varð fyrir þeim; 
Þar hljóp Kýlan á út, enn Þórir skaut eftir 
honum spjótinu, því er faðir hans hafði gefit 
honum, ok kom í milli herða Kkýlans ok kom 

hvártki upp síðan. Eftir þat fóru þeir heim. Þá 
ræddi Þórir um at hann vildi finna Askmann; 
ok er þeir kómu á bæ hans, váru aftr hurð- 
ir. Þar váru lítil hús; viðköstr var fyrir dyr- 
um. Þeir Þórir ruddu viðinum á hurðina, ok 
báru eld í; tóku húsin skjótt at brenna, ok er 
fallin váru flest húsin ok menn gengu út, þeir 
er grið váru gefin, sjá þeir Þórir, at svín tvau 
hlupu einsvegar frá húsunum, gyltr og gríss. 
Þórir þreif einn raft ór eldinum ok skaut log- 
brandinum á lær galtanum ok brotnuðu báðir 
lærleggirnir, ok fell hann þegar; enn er Þórir 
kom at, sá hann at þar var Askmaðr. Gekk 
Þórir af hongm dauðum, enn gyltrin hljóp í 
skóg, ok var þat Katla. Hon kom til Uppsala 
ok sagði Þorbirni tíðendin, enn hann fór þeg- 
ar á fund Halls ok segir honum. Þeir Þórir 
tóku fé alt, þat er Askmaðr hafði átt ok fluttu 
heim með sér á Þórisstaði. Enn er Þorbjörn 
stokkr kom á (Hofstaði, safnaði Hallr mönnum 
ok fór til móts við þá Þóri; fundr þeira varð 
fyrir neðan Rauðsdal. Hallr hjó með sverði til 
" Þorsteins Kinnarsonar; kom það högg á fótinn 
ok risti niðr á kálfann. Þar fellu þrir menn - 
af Halli. Eftir þat sneri Hallr undan, enn 
þeir Þórir eltu þá um stund, ok hurfu síðan 
aftr ok heldu heimleiðis. 

11. Þat verðr þessu næst til tíðenda, at 
vár éitt á einmánuði rak hval í ey þeiri, er 

Hvallátr heitir, þat var þá eyðiey ok átti gull- 
Þórir eyna. Þórir fór til ok skar hvalinn, flutti 
suman heim, enn gaf heraðsmönnum sínum sum- 
an. Mikit lá þar enn eftir óskorit hvalsins. 
Þetta fréttir Steinólfr í Fagradal; ferr hann þá 
til, ok mannar út áttæring; ok er þeir kómu í 
eyna, Váru þar fyrir nökkurir Reyknesingar at 
hvalskurðinum. #Steinólfr ok hans félagar létu 
ófriðlega, ok þorðu hinir, er at hvalskurðinum 
Váru, eigi at verja þeim hvalinn ok hopuðu 
undan. Báru þeir Steinólfr þá hvalinn til skips 
ok hlóðu ok lögðu síðan brott frá eynni. Vindr 
var á sunnan ok fór heldr vaxandi. Enn er 
þeir kómu inn um eyjar, sjá þeir, at skip ferr 
í móti þeim; kenna at þat er Þórir ok Þorsk- 
firðingar ok svá hvárir aðra. Þeir Þórir fella 
„seglit; enn með' því at skriðr mikill var á skip- 
unum, runnust þau hjá. Þórir skaut spjóti ok 
varð fyrir sá maðr, er næstr sat Steinólfi; fell 
hann dauðr útbyrðis. Var þá við því búit, at 
í baksegl slægi hjá Steinólfi ok ógreiddist hon- 
um ferðin. Enn fyrir sakir þess, at þá var 
komit ofviðri ok sjógangr mikill, gátu þeir Þór- 
ir eigi veitt þeim eftirför. Steinólfr komst með 
nauðung til Akreyja; hafði hann þá rutt skipit 
at mestu af hvalnum. Beið hann við eyjarnar 
til þess er veðrit lægði; helt hann þá heim ok 
sagði sínar farar eigi sléttar. 

12. Þórir sitr nú um hríð heima í búi sínu. 

Steinólfr í Fagradal undi hið versta við för sína 
í Hvallátr. Hann sendir nú flugumenn til höf- 
uðs Þóri ok gerir Hof-Halli orð ok biðr hann 
at leggja á ráð með þeim. Þeir váru fimm 
saman. Þeir fóru um nótt til Hofstaða, ok tekr 
Hallr þeim forkunnar vel eftir orðsending Stein- 
ólfs. Hann sendir þá til Rauðs sonar síns í 
Rauðshól og biðr þá at sitja um lif Þóris. Váru 
þeir um hríð hjá Rauði á laun. Einhverju sinni 
átti Þórir leið inn í Gilsfjörð til Kleifa. Fór 
Ketilbjörn með honum. Tekr Gils bóndi við 
þeim tveim höndum ok sitja þeir þar í góðum 
fagnaði hinn næsta dag. Þeir Rauðr höfðu 
njósnat um ferð þeira ok svá hvé nær þeir 
mundu aftr heim snúa. Þórir ok Ketilbjörn 
riðu nú frá Kleifum. Þeir kómu at Gróstöðum 
út frá Garpsdal; þar bjó Gró Geirleifsdóttir, er 
Óttarr son Bjarnar hins austræna hafði átta. 
Hor. var hinn mesti kvenskörungr ok aldavin 
Þóris. Hon bauð Þóri þar at vera, ok kvað 
sér Segja svá hug um, at eigi væri alt sem 
tryggilegast af hendi Hof-Halls ok Steinólfs í 
Fagradal. Þórir kvað sik eigi saka mundu — 
„ok mun ek fyrr“, segir hann, „standa yfir 
höfuðsvörðum þeira Halls ok Steinólfs, enn þeir 
fái mér nökkut mein unnit“. Eftir þat ríða 
þeir frá Gróstöðum. Rauðr ok flugumenn Stein- 
ólfs sátu fyrir þeim fóstbræðrum við veginn 
niðr við fjörðinn. Ok er þeir Þórir kómu ofan 


26 ÞORSKFIRÐINGA SAGA. 


á hálsinn Þorskafjarðar megin, mælti Ketilbjörn: 
„Hvat blikar þar við veginn niðr at sjá til 
fjarðarins? svá þykkir mér sem þar komi upp 
skildir eigi færi enn átta; mun hér ófriðr fyrir, 
ok hygg ek, at þeir vili nú, at til skarar skuli 
skríða með oss“. Þórir mælti: „Eigi munu vit 
hopa undan, fóstbróðir, ok víst höfum vit fyrr í 
mannraunum verit ok þéim eigi minnr geigvæn- 
legum enn þessi er; ok er eigi til reynt, hvárt 
nökkurir þessara manna þurfa um sár sín at 
binda um þat lýkr“. Nú ríða þeir fóstbræðr 
þar at, er fyrirsátrsmenn váru fyrir. Spruttu 
þeir þegar upp ok tókst þar hin harðasta orr- 
usta. Rauðr eggjar fast sína menn ok segir 
þat skömm mikla, ef einir tveir menn kæmist 
ór höndum svá margra, ok kvað þá nú eigi 
skyldu frá tíðendum hafa at segja.  Skiftust 
þeir brátt höggum við, ok er þar skjótt frá at 
segja, at Þórir feldi þegar tvá menn ok Ketil- 
björn einn, ok svá lauk, at Rauðr ok einn flugu- 
manna stóð uppi. Flugumaðrinn hljóp þá sem 
fætr toguðu á leið til Hofstaða.| Ketilbjörn 
sneri eftir honum ok fekk eigi náð honum. Enn 
Rauðr veik þá upp á hálsinn ok Þórir eftir 
honum. Þeir fundust við túngarð í Rauðsdali 
ok börðust alldjarflega, því at Rauðr var frækinn 
maðr, enn svá lauk, at Rauðr fell fyrir Þóri. 
Eftir þat sneru þeir Þórir heim ok höfðu setr 
á Þórisstöðum. Enn síðan var leitat um sættir 


ÞORSKFIRÐINGA SAGA. 7 


af Úlfi hinum skjálga, ok sættust at þvi, at 
líkt var látit víg Rauðs ok áverki Þorsteins, 
enn fyrirsátin kom í mót þeim mönnum, er 
fellu af Halli. Eigi vildi Þórir sættast við Þor- 
björn um fjártakit, ok kvað þá skyldu greiða 
með sér í tómi. Lét Þórir nú heim fara alla 
sína fóstbræðr, ok var nú kyrt um hríð. 

13. Þar er nú til að taka, at Guðmundr 
son Þóris óx upp í Múla með Eyjólfi, þar til er 
hann er níu vetra gamall; hann var þá ákafa- 
mikill ok sterkr. Hann fór þá heim til föður 
síns, ok nú fór svá fram um hríð, at hann 
þroskaðist heima. Þat var einn dag, at Þórir 
kvaddi hann til ferðar með sér ok riðu inn með 
Þorskafirði, ok stefndu til Uppsala. Þorbjörn 
var úti ok kendi för Þóris. Hann mælti við 
Örn son sinn: „Hér ríðr Þórir ok son hans, ok 
mun ætla að hefna þess, er vér tókum féit; nú 
vil ek, at þú farir sem skjótast á Hofstaði ok 
segir Halli, at hann komi til liðs við mik; enn 
ek mun á meðan verjast ór húsunum, ok munu 
eigi skjót umskifti verða með okkr Þóri“. Örn 
hefir sik þegar frá bænum. Þetta sér Þórir ok 
mælti við Guðmund: „Maðr rennr þar út frá 
bænum á Uppsölum, ok mun sá sendr til Hof- 
staða til Halls; far þú eftir honum ok dvel 
hann“. Hann sneri eftir Erni ok bað hann bíða. 
Örn nam staðar ok reiddi upp öxi mikla, er 
hann hafði í hendi. Guðmundr hljóp af baki 

ok rann at honum með spjótit ok lagði í gegn- 
um hann. Enn Örn gekk á lagit, ok hjó til 
hans ok yfir öxlina. ok brotnaði í sundr öxar- 
skaftit, enn hyrnan kom í herðarblað Guðmundi 
ok varð hann lítt sárr. Eftir þat fell Örn þar 
á götunni, ok heitir þar nú Trollagata. Þórir 
reið heim á bæinn at Uppsölum, enn Þorbjörn 
stóð í dyrum með vápnum. Gekk Þórir upp at 
dyrunum, enn Þorbjörn lagði spjóti til hans, 
enn Þórir hjó þat af skafti. Þá brá Þorbjörn 
sverði ok hjó til Þóris ok kom í hjálminn, enn 
sverðit brotnaði undir hjöltunum. Þá brá Þórir 
Hornhjalta ok hjó til Þorbjarnar, enn hann tók - 
tveim höndum skjöldinn ok bar upp við, er at 
honum reið höggit, ok tók í sundr skjöldinn 
fyrir neðan mundriðann. Eftir þat hopar Þor- 
björn inn undan ok lauk hurðinni í klofa; sveif 
hann þá til stofunnar ok kom aftr hurðinni ok 
bar þar fyrir slíkt, ér hann fekk til. Þórir 
braut upp útihurðina ok hljóp svá til stofudyr- 
anna; hjón Þorbjarnar stóðu við hurðina; enn 
Þorbjörn reif upp stokk ok reisti undir skjáinn 
ok fór þar út ok dró upp stokkinn, ok helt 
síðan upp til fjalls. Þórir braut upp stofuhurð- 
ina ok saknaði Þorbjarnar; hljóp hann þá út 
skyndilega ok sá för Þorbjarnar; helt Þórir eft- 
ir honum, ok varð fundr þeira á hjalla einum. 
Varðist Þorbjörn þaðan alldrengilega með stokk- 
inum, því at vápn hans höfðu verit eftir í stof- 


ÞORSKFIRÐINGA SAGA. 29 


unni; enn svá lauk, at Þorbjörn fell fyrir Þóri, 
ok heitir þar nú Stokkshjalli. Guðmundr kom 
þá at, er Þorbjörn var fallinn; þeir huldu hræ 
hans, ok fóru heim eftir þat í bæinn ok tóku 
gripi hans alla, ok svá þá, er Þórir átti, ok fóru 
heim síðan. Þorbjörn hafði verit ísfirzkr at ætt 
ok kyni ok bjó bróðir hans í Laugardal, er 
Þórðr hét. Litlu síðar fór Þórir á fund Þórð- 
ar ok bar sakir á hendr honum um þat, at 
hann hafði sendan Þorbjörn suðr þangat á föður- 
leifð Þóris, slíkr ójafnaðarmaðr sem hann var. 
Þeir sættust með því, at Þórir skyldi einn um 
gera. Lét hann þá í faðma fallast víg Þor- 
bjarnar ok gripatakit, enn gerði sér til handa 
löndin bæði í Þorskafjarðarbotni ok Uppsali fyr- 
ir þann fjandskap, er hann hafði í hlaupit með 
Halli; enn Örn var bættr hundraði silfrs. 

14. Þórir seldi landit at Uppsölum Þorgerði 
í Þorgéirsdal, því at hon þóttist eigi búa mega 
fyrir beitingum Helga á Hjöllum. Þorgerði 
hafði átta Þorgeirr, er Þorgeirsdalr er við kendr. 
Þá tók Þórir við Þorgeirsdal ok beitti Helgi 
eigi at síðr. Þat vandist á at Þórisstöðum, at 
þar hurfu gymbrlömb tvan grákollótt hvert vár 
ok höðnukið tvau með sama lit. Þat var eina 
nótt um várit, at Þórir mátti eigi sofa. Hann 
gekk þá út ok var regn mikit. Hann heyrði 
jJarm þangat er stíat var. Þórir gekk þangat 
ok sá á réttargarðinum, at þar lágu kið tvau 

bundin ok lömb tvau, enn í rétt sátu konur 
tvær; þær léku at hnettafli, ok var taflit alt 
steypt af silfri, enn gylt alt hit rauða. Þær 
brugðust við fast ok urðu hræddar mjök. Þórir 
fekk tekit þær ok setti niðr hjá sér, ok spurði, 
því at þær legðist á fé hans. Þær buðu alt á 
hans vald. Hann spurði, hverjar þær væri. Þat 
var önnur Kerling, dóttir Styrkárs í Barmi, enn 
önnur kveðst vera „dóttir Varða ofan ór 
Varðafelli, ok nefnist hon Flagðkona, enn hin 
Hamhleypa. Þórir gerði þá sætt með þeim, at 
þær hefði sauði með sér, enn hann taflit ok þat 
er fylgdi Enn á tuglunum taflpungsins var 
gullbaugr settr steinum, enn annarr silfrbaugr 
var í borðinu. Þetta alt tók Þórir ok skildu 
við þat; þá sætt helt Brosa vel, enn Kerling 
illa. Með þeim Eyjólfi í Múla ok Helga á Hjöll- 
um var fjandskapr mikill um beiting, ok beittu 
Hjallamenn fyrir Eyjólfi bæði tún ok eng. Þat 
var einn veðrdag góðan, at menn váru at hey- 
verki í Múla, at þeir sá, hvar maðr reið sunn- 
an yfir Þorskafjörð ok at garði í Múla; enn 
því var þessa viðgetit, at þessi maðr var öðru- 
vís búinn enn þeir menn, er þar riðu hvers- 
daglega. Hann hafði hjálm á höfði, enn skjöld 
á hlið gyltan; hann reið í steindum söðli ok 
hafði öxi rekna á öxl nær alnar fyrir munn. 
Hann reið ákafa mikinn, ok var hestrinn mjök 
móðr; ok er hestrinn kom Í garðshliðit, var hann 

staðþrotinn. Þá hljóp maðrinn af baki ok setti 
öxina í höfuð hestinum ok var hann þegar dauðr. 
Hann tók eigi af söðulinn ok gekk heim eftir 
þat. Eyjólfr bóndi spurði hann at nafni. Hann 
kveðst Gunnarr heita, austfirzkr maðr at ætt, 
enn kveðst Þóri finna vilja. Hey mikit lá á 
völlunum um daginn, er hirða skyldi, énn naut 
Helga af Hjöllum gengu í því. Gunnarr spurði 
því at eigi skyldi reka nautin ór vellinum. 
„Ekki þykkir oss þat tjóa“, segir Eyjólfr, „því 
at jafnskjótt eru aftr rekin nautin sem vér rek- 
um í brott“. Gunnarr segir: „Þat þykki mér 
yðr skömm mikil, venzlamönnum Þóris, at sitja 
ójöfnuð bændum hér í Þorskafirði“. „Þann veg 
ræðir þú um“, segir Eyjólfr, sem þér sé ókunn- 
igt skaplyndi Helga eða Þórarins ákafa sonar 
hans“. Gunnarr segir: „Eigi ætla ek at ganga 
ónærr fyrir skaplyndi þeira“. Hann hljóp til 
nautanna, barði ok elti út með sjónum sem 
gata lá ok ofan fyrir einstigi þat, er var við 
ána. Grímr var úti staddr son Eyjólfs ok telgir 
kylfu. Hann segir feðr sínum um nautin ok 
spurði, hvárt engi maðr skyldi fylgja þessum 
manni. Eyjólfr kveðst letja hvern sinna manna 
at fylgja honum. Grimr kvað engum tjóa mundu, 
at letja sik ok hljóp þegar eftir Gunnari með 
kylfuna. Enn er Gunnarr kom í einstigit, var 
þar fyrir Þórarinn ákafi með fimtán menn ok 
vilja þegar aftr reka nautin. Gunnarr sækir 


82 ÞORSKFIRÐINGA SAGA. 


þá at í ákafa, enn þeir ráða fast í mót. Helgi 
sat á hesti fyrir utan ok eggjar þaðan liðit. 
Þar vá Gunnarr Þórarin ok tvá aðra, enn Grímr 
ok drap einn; Gunnarr kastaði steini fyrir brjóst 
Helga, svá at hann fell af baki ok lömdust 
bringspelirnir, fór hann við þat heim ok lá í 
rekkju lengi. Enn meðan þetta bar at, tók 
Eyjólfr söðul af hesti Gunnars ok söðlar tvá 
hesta; hann bað þá Grím ok Gunnar fara til 
Þóris, — „ok segit honum þessi tíðendi ok biðit 
hann ásjár“. Eftir þat fara þeir á Þórisstaði 
ok sögðu honum til ok leita ráðs við hann. 
Þórir tók ekki mjök á þessum tíðendum ok bað 
þó Grím fara til sín. -,„Enn eigi vil ek taka 
við Gunnari“, segir hann, „því at þær einar 
spurnir hefi ek frá honum, at hann hafi meiri 
verit í hreysti enn hamingju. Enn hér er svá 
mönnum varit, at vér þurfum meir umbótamenn 
enn þá. at anki vár vandræði“. Grímr kveðst 
við Gunnar aldri skyldu skilja, — „því at hann 
varð til þess at reka skömm af oss, ok var þat 
þó eigi minni þín skylda enn hans eða min“. 
Þá mælti Þórir við Guðmund son sinn, at hann 
skyldi fara í Múla eftir fé ok mönnum. Er þá 
rckit alt fé Eyjólfs á Þórisstaði. — Gunnarr 
rak ok þangat: fjóra tigu geldinga, er Helgi 
átti. Enn Þórir vill eigi at síðr reka hann á 
brott. Enn Grímr vill Gunnari fylgja, enn Guð- 
mundr Grími. Sá Þórir þá hvar komit var ok 

bað þá alla þar vera, enn kvað sér þungt hug 
um segja, hversu at til tækist, er bæði var ván 
ófriðarins vestan ok sunnan. Þat var nökkuru 
síðar, er synir Helga eggjuðu hann til hefnda, 
Frakki ok Blígr; þeir bjuggu í Frakkadal í 
Kollafirði; Kálfr ok Styrr váru fylgdarmenn 
þeira; þeir váru allir á laun á Hjöllum ok sátu 
um Þóri. Þeir urðu þess varir, at Þórir fór 
at skera mön á hrossum sínum ok Guðmundr 
son hans með honum. Þeir Frakki ok Blígr 
fara til móts „við þá ok kom Blígr fyrst at. 
Hann lagði þegar til Þóris, sem hann var at 
mönskurðinum ok hafði hengt skjöldinn á hlið 
sér. Lagit kom í skjöldinn ok rendi af út ok 
kom í nára hestinum, ok þar á hol; fell hann 
þegar dauðr niðr. Enn Þórir snerist við fast 
ok laust Blíg með skærahúsanum ok kom í enn- 
it, enn hann fell á bak aftr ok varð hola fyrir 
húsanum. Bað hann þá Guðmund gæta hans. 
Þórir tók þá sverð sitt ok hljóp á mýrina ok 
vá þar Frakka; heitir þar síðan Frakkamýrr. 
Guðmundr vá Blíg í lækinum, er síðan heitir 
Blígslækr. Þeir Kálfr ok Styrr tóku undan. 
Þórir gat náð Styr á brekku upp ok drap hann; 
þar heitir nú Styrsbrekka. Enn Guðmundr elti 
Kálf ofan í Kálfárgljúfr ok dó hann þar. Ekki 
vill Þórir bæta þessi víg, enn fyrir víg Þórar- 
ins ákafa galt hann Þorgeirsdal ok váru þeir 


Helgi þá sáttir at kalla. 

15. Þat verðr nú næst til tíðenda, at Gils 
skeiðarnef tók sótt ok andaðist; enn mágar 
Þóris buðu honum til erfis; þeir buðu honum 
ok at hafa slíkt af búfé, er hann vildi, því at 
Þórir þurfti þá mikils við um slátrfé, er hann. 
hafði fjölment. Þórir bjóst til ferðar þessar ok 
Guðmundr son hans, Ketilbjörn, Gunnarr, Grímr 
ok allir fóstbræðr Þóris; þar var ok Gilli hinn 
suðreyski; þeir váru tuttugu saman, er þeir 
riðu inn með Gilsfirði. Þar fann Þórir Þórar- 
in krók; hann bað Þóri fara varlega. Þá var 
sem mestr fjandskapr með þeim Steinólfi, því 
at þeir deildu um Steinólfsdal. Þórir bað Þór- 
arin halda njósnum til, ef hann yrði varr við 
nökkurar skipaferðir. Nú sat Þórir at erfinu. 
Enn þeir feðgar í Óláfsdal sendu orð Steinólfi, 
at hann léti Þóri þá eigi undan komast. Stein- 
ólfr sendi orð Kjarlaki ok sonum hans, ok kómu 
þeir þann dag margir saman, er Þórir skyldi 
ríða frá erfinu. Gengu þeir Kjarlakr ok Stein- 
ólfr á róðarskútu eina mikla, er Steinólfr átti, 
við fjóra tigu manna, ok reru til Króksfjarðar- 
ness ok stefndu fyrir sunnan nesit. Þórarinn 
krókr bjó í Nesi; hann sá för þeira, ok grunar, 
at ófriðr muni vera; reið hann þegar um Geira- 
dal ok safnar mönnum. Þeir Óláfr ok Þorgeirr 
gengu á skip við nökkurum mönnum ok reru 
yfir Gilsfjörð ok lendu við Langeyri út frá Gró- 
stöðum, ok heldu þaðan njósnum um ferðir Þóris. 

Þeir Steinólfr lendu fyrir sunnan Króksfjarðar- 
nes ok sendu sex menn upp undir Múla; var 
þar Blígr ok Árni ok fjórir menn aðrir; skyldu 
þeir þaðan hyggja at mannaferðum. Þórir varð 
heldr seinn frá heimboðinu. Hann dvaldist í 
Garpsdal um hríð; þar bjó Halldórr Heðinsson. 
Halldórr gaf Þóri uxann Garp, er dalrinn var 
við kendr; var hann þá fimtán vetra gamall. 
Enn Þórir gaf Halldóri bauginn Brosunaut. 
Hann reið nú ór Garpsdal ok kom á Grróstaði. 
Gró húsfreyja segir honum um skipin. Þórir 
gaf henni gullbaug; enn hon sendi þegar mann í 
Garpsdal, at segja Halldóri, at meiri ván sé, 
at Þórir þurfi manna við. Þeir Þórir riðu út 
með hlíðum. Þá sá þeir sex menn vera fyrir 
- múlanum, vápnaðir. Litlu síðar sá þeir, hvar 

þar fóru Kjarlakr ok Steinólfr neðan frá skipi 
ok váru skjaldaðir. Þórir bað sína menn af 
baki stíga ok dró á sig glófana Agnarsnauta, 
ok vill nú fara höndum um þá, enn Völu-Gunn- 
ar keyrir hestinn sporum fram hjá þeim ok reið 
hina néðri leið. Hann sá sex menn fyrir sér; 
þar váru þeir Blígr ok Árni ok þeira félagar; 
þeir réðu þegar í móti honum. Gunnarr skaut 
spjóti til Árna, áðr hann hljóp af baki, ok kom 
spjótit í fang honum ok þegar í gegnum hann. 
Eftir þat hlaupa þeir at Gunnari, er eftir váru, 
ok sækir Gunnar þá fimm. Enn þeir sá þá, 


hvar þeir Óláfr ok Þorgeirr fóru neðan í brekk- 
3“ 

una milli sín ok þeira Þóris ok hlupu þá fjórir 
förunautar Blígs í lið með þeim, enn Blígr tók 
undan með rás ok fekk Gunnarr tekit hann í 
mýri einni ok drap hann þar, ok heitir þar 
Bligsmýrr ok Bligssteinn þar sem hann var kas- 
aðr. Í þann tíma finnast þeir Þórir ok Þor- 
geirr, ok eru þar nítján hvárir; slær þar þegar 
í bardaga ok snýr Þórir at Þorgeiri ok höggr 
til hans með Hornhjalta ok kemr á öxlina, ok 
sníðr af höndina fyrir utan geirvörtuna. Óláfr 
faðir hans stóð at baki honum ok kom blóðref- 
illinn í brjóst honum ok rendi ofan í kviðinn, 
svá út fellu iðrin ok létust þeir þar báðir feðg- 
ar af þessu höggvi. Ketilbjörn varð þegar manns 
bani, er þeir fundust, ok í þessu kómu þeir 
Kjarlakr ok Steinólfr með þrjá tigu manna. 
Þá kom Gunnarr at ok barðist alldjarflega. 
Þórir bað sína menn hlífa sér ok gæta sín sem 
bezt; tókst þá eigi mannfallit skjótt. Þá kom 
Halldór til liðs við Þóri við tólfta mann. Þeir 
börðust nú um hríð; urðu menn sárir af hvár- 
umtveggjum, ok þá kómu njósnarmenn þeira 
Steinólfs ok segja, at eigi mundi færi menn ríða 
inn fyrir Króksfjarðarmúla enn fimm tigir; þeir 
sögðu ok mikit lið ríða frá Gróstöðum. Þá 
kallaði Steinólfr á sína menn ok biðr þá halda 
til skipa ok láta þau gæta sín; snúa þeir Kjar- 
lakr þá útundir bakkana ok til skipa sinna, 
enn hinir hlupu eftir þeim. Skipit var uppi 

fjarat. Þeir Jósteinn hrundu fram skipinu, enn 
Þorvaldr bróðir hans helt uppi bardaganum á 
eyrinni við Þóri. Völu-Gunnarr kom at þar er 
Jósteinn hafði flotat skipinu, ok hjó hann sundr 
í miðju við saxinu, enn brýndi upp skipinu. 
Þeir Þórarinn koma þá á eyrina, er Þorvaldr 
var fallinn ok flestir allir hans menn. Hann 
bað menn hætta at drepa niðr forystulausa 
menn, — „höldum heldr eftir. þeim Steinólfi ok 
látum nú sverfa til stáls með oss“. Þórir kvað 
þá fyrr ná mundu skipum sínum enn þeir yrðu 
teknir. Þórarinn kveðst eiga teinæring, — „er 
marga menn mun bera, ok eltum þá suðr 
yfir fjörð“. Þórir bað hann ráða, enn kveðst 
svá hugr um segja, at þá væri bezt at 
skilja. Enn Þórarinn vill ekki annat enn 
at fara eftir þeim.  Reið hann heim til skips 
við tuttugasta mann, enn Þórir gekk á skip 
með nökkura menn. Menn Þóris váru bæði 
sárir ok vígmóðir ok gekk seint róðrinn. Enn 
Þórarinn sótti ákaft róðrinn ok hans menn, er 
þeir váru hvíldir. ok drógu skjótt eftir þeim 
Steinólfi.  Kjarlakr bað þá eigi undan róa, at 
þeir hyrfi fyrir þá aftr, er eftir sóttu, — „því 
at vera kann, at þeir nenni eigi at bíða hinna, 
er eftir róa, ok mætti áðr umskifti verða áðr 
félagar þeira kæmi eftir“. Knútr bóndi á Knúts- 
stöðum sá at þeir Steinólfr reru fyrir landit. 
Hann kendi skipit ok sendi þegar menn í Fagra- 

dal ok stefndi mönnum til naustanna. Hann fór 
ok þangat með sína menn. Steinólfr stillir svá 
til um róðrinn, at: þeir yrðu mjök jafnskjótir til 
lands ok Þórarinn með sínum mönnum. Gengu 
þeir Kjarlakr þegar upp frá skipi ok námu 
staðar á ströndunni. Þórarinn eggjaði þá sína 
menn til uppgöngu, váru þeir tuttugu, enn þeir 
Steinólfr hálfr þriði tigr. Þar varð harðr bar- 
dagi á eyrinni, ok er þeir höfðu skamma stund 
barizt, kom Knútr við fimtánda mann ok veitti 
Steinólfi ok sneri þá skjótt mannfallinu á hendr 
þeim Þórarni ok fell hann þar ok níu menn 
með honum, enn fimm af Steinólfi. Þeir hlupu 
á kaf ér eftir váru, ok tóku þeir Þórir þá af 
sundi, er þeir kómu eftir, ok drógu upp í skip 
sitt. Þeir Gunnarr ok Ketilbjörn vildu þegar 
at landi leggja; enn Þórir bannar þeim ok heldr 
Gunnari, enn Ketilbjörn hljóp í framstafn ok 
dró at sér skip Steinólfs. Skutu þeir þá við 
forkum ok fluttust frá landi. Þeir Steinólfr 
hlupu þá ofan á fjöruna ok eggja Þóri upp at 
ganga á land; enn hann kvað—, þeim meira mundu 
fyrir verða, at standa yfir höfuðsvörðum mínum“. 
Reri hann þá vestr yfir fjörð með bæði skipin 
enn hinir þóttust eigi skipakost til hafa at róa 
eftir þeim. Þórir lendi við Langeyri, ok lágu 
þar níu menn dauðir ok allir af Óláfsdælum. 
Þorvaldr var græðandi ok var í brott fluttr. 
Sex menn váru þar dauðir, er þeir höfðu fyrst 

fundizt. Enn lið þat er Steinólfr hafði sét margt 
fara frá Gróstöðum, þat váru naut Gró ok breiddi 
hon klæði á hornin. Enn mannföll þessi eru 
sögð eftir kumlum þeim, er fundin eru þar er 
bardagarnir hafa verit. Eftir þessi tíðendi fór 
Þórir heim til bús síns ok fóru þá menn í mill- 
um og varð griðum á komit um síðir. Eigi var 
þessi sætt í saksóknir færð, því at þessi tíðendi 
urðu fyrr enn Úlfljótr flutti lög til Íslands út. 
16. Þórir sat í búi sínu ok hafði fjölmenni 
mikit. Kvikfé hans gekk mjök í landi Hró- 
mundar í Gröf, enn þar fyrir var Þórir því 
vanr, at hann gaf Hrómundi gelding hvert haust, 
enn lamb á várum. Þat fé varð gamalt ok 
gekk með mörkum Þóris. Þat var eitt haust, 
at Þórir vandar um við rétt, ok varð þeim at 
orðum. Enn er Völu-Gunnarr heyrði orð þeira, 
hljóp hann upp at Hrómundi ok hjó til hans 
ok varð þegar at vígi. Þessu varð Þórir svá 
reiðr, at hann rak Gunnar í brott ok fór hann 
þá í Múla til þeira Gríms. Enn þeir gáfu hon- 
um bólstað í Þorskafjarðardal, þar er nú heitir 
á Gunnarsstöðum ok gerði hann þar bú, enn var 
stundum með Ketilbirni. 
1“. Þormóðr hét maðr norðlenzkr. Hann 
stökk norðan fyrir víga sakir. Hann kemr á 
Hjalla til Helga ok skorar á hann til vistar. 
Enn Helgi játti at taka við honum, ef hann 
sætti áverkum við Þóri, ef hann kæmi í færi. 


|} 

Þessu játar Þormóðr. Enn þat var litlu síðar, 
at Þórir reið Kinnskænum gamla yfir Þorska- 
fjörð. Þormóðr var við sétta mann, ok var 
fólginn í þangi, þar er Þórir skyldi á land ríða, 
ok er hann reið af vaðlinum, hljóp Þormóðr upp 
ok lagði til hans, ok kom lagit í síðu hestin- 
um ok hljóp millum rifjanna. Þórir hljóp af 
baki hestinum; enn héstrinn ærðist ok hljóp út 
á sjóinn. Þórir brá sverði ok hjó Þormóð bana- 
högg. Þá hlupu þeir Helgi ofan í fjöruna ok 
skaut Þórir spjóti Í gegnum þann er fyrstr fór. 
Enn er þeir Helgi sjá, at tveir eru fallnir, snýr 
þá síns vegar hverr þeira. Þórir hljóp eptir 
Helga, ok elti hann út til Kálfár, ok vá hann 
undir Helgasteini út frá Hjöllum. Eftir þat fór 
Þórir heim. Þar heitir nú Þormóðstangi, er 
hann fell við sjóinn, enn Hesttangi þar er Kinn- 
skær kom á land. Þórir var nú varr um sik 
ok lét upp halda virkinu. Þá lét Þuríðr drik- 
kinn gera rekkju gagnvert dyrum ok kvað sér þá 
mundu fátt á óvart koma. Eigi sættust þeir 
Styrkárr ok Þórir á vig Helga. Enn þat var 
nökkuru síðar, at Styrkárr gekk á skip með 
húskarla sína tíu. Þar var Kerling í för með 
þeim dóttir hans. Þau fóru leynilega suðr yfir 
Þorskafjörð ok kómu á Hofstaði til Halls. Styr- 
kárr skorar á hann til liðs. Hallr brást við skjótt 
ok fara þegar við fimtánda mann. Þeir váru 
nú allir saman sex ok tuttugu. Kerling hafði 

ráð fyrir liði þeira ok hon hafði huliðshjálm 
yfir skipinu, meðan þau reru yfir fjörðinn til 
Þórisstaða. Þau gengu frá skipi ofanverða nátt 
ok gekk Kerling fyrst í virkit, því at þegar 
spratt upp lássinn fyrir henni, er hon kom at; 
ok er hon kom í virkit, hljóp at henni gyltr 
mikil ok svá hart í fang henni, at hon fór öfug 
út af virkinu ok í því hljóp upp Þuríðr drik- 
kinn ok bað Þóri vápnast, segir, at ófriðr var 
kominn at bænum. Þeir Þórir hlupu upp ok 
klæddust, tóku vápn sín ok váru tólf saman. 
Tekst þar bardagi í virkinu; þeir Þórir urðu 
sárir mjök, því at vápn þeira bitu ekki. Þá sá 
Þuríðr drikkinn, at Kerling fór um völlinn at 
húsbaki, ok hafði klæðin á baki sér uppi, enn 
niðri höfuðit, ok sá svá skýin á milli fóta sér. 
Þuríðr hljóp þá útaf virkinu ok rann á hana 
ok þreif í hárit ok reif af aftr hnakkafylluna. 
Kerling tók í eyra Þuríði báðum höndum ok 
sleit af henni eyrat ok alla kinnfylluna ofan, 
ok í því tóku at bíta vápn Þóris ok manna 
hans, ok urðu þá mjök skeinusamir. Fellu þá 
sumir menn Halls, enn sumir flýðu ofan ór virk- 
inu. Börðust þeir þá á leiðinni ofan til sjóvarins; 
enn svá lauk, at þeir kómust á skip um siðir; 
enn eftir lágu fimm mein, enn tveir fellu af 
Þóri. Þær Þuríðr ok Kerling váru báðar óvig- 
ar. Eftir þat leitar Hallsteinn um sættir með 
þeim Styrkári ok Þóri. Varð þat at sætt, at 

vig þeira Helga skyldu ástandast heimsókn ok 
fjörráð við Þóri. Síðan var saman jafnat manna- 
látum öðrum ok bættr skakki. Hallr var ekki 
í þessi sætt ok fór hann suðr yfir fjörð; er hann 
í Fagradal með Steinólfi um hríð. Þeir bera 
nú saman ráð sín, ok gaf Hallr þat ráð til, at 
þeir sæti um líf Ketilbjarnar. Kvað hann þá 
mest aðra hönd af Þóri, ef honum yrði nökkut. 
Heldu nú njósnum um, hvern tíma Ketilbjörn 
væri heima í Tungu. Enn þat var háttr Ketil- 
bjarnar, þá er hann var heima, at hann helt 
njósnum ofan til Bæjar. Með honum var Ás- 
mundr Naðrsson ok Völu-Gunnarr. 

18. Enn um haustit litlu fyrir vetrnætr 
fengu þeir Steinólfr ok Hallr njósn af því, at 
Ketilbjörn var heima. Þeir gengu þá á skip 
fimtán saman, Steinólfr ok Hallr, Loðinn ok 
Galti fylgdarmenn þeira. Þeir róa vestr yfir 
fjörð ok lendu í Laxárós. Þar kom til móts 
við þá Grímr af Völlum ok Hergils son hans; 
þeir váru tíu saman. Þeir fóru upp til Tungu 
um nóttina ok varð engi maðr fyrr varr við, 
enn þeir höfðu tekit bæinn á þeim. Þar var 
fyrir Ketilbjörn ok Ásmundr Naðrsson ok þrír 
menn aðrir. Gunnarr hafði riðit áðr um dag- 
inn vestr á Þórisstaði, ok er hann var þar kom- 
inn, spyrr Þórir, hvaðan hann væri at kominn. 
„Frá Ketilbirni“, segir hann. „Eigi értu auðnu- 
maðr“, segir Þórir, „því at svá dreymdi mik í 


ÞORSKFIRÐINGA SAGA. 48 


nótt, at hann mundi þurfa manna við“. Gunn- 
arr segir: „Þat þykkir mér undarlegt, er þú 
sitr heima, kappi slíkr sem þú þykkist vera, 
enn hinn kærsti vin þinn eigi í hlut ok þurfi 
manna við“. Þórir segir: „Hafa skal gott ráð, 
þó at ór refsbelg komi“. Bað hann þá taka 
Kinnskæ hinn unga; ríða þeir þaðan sex saman 
um nóttina, Þórir ok Guðmundr, ok Kinnar- 
synir tveir ok Völu-Gunnarr; enn ór Múla fór 
Grímr ok þrír menn aðrir. Þeir riðu nú tíu 
um nóttina suðr yfir Þorskafjörð. Nú er at 
segja frá Ketilbirni, at þeir fundu eigi fyrr enn 
húsin váru tekin á þeim; þeir Ásmundr tóku 
vápn sín. Gekk Ketilbjörn út í dyrrin ok sá at 
eldr var borinn at dyrum. Hann spyrr, hver- 
ir fyrir eldinum ætti at ráða. Steinólfr kvaðst 
fyrir eldi ráða. Ketilbjörn mælti: „Hér mun 
þér þykkja skaplegr fundr várr; eða skal nökk- 
urum mönnum leyfa útgöngu?“ Steinólfr bað 
konur út ganga, enn eigi fleiri. Eftir þat gengu 
þær út, enn eldr tók at leika um húsin. Þeir 
Ásmundr og Ketilbjörn gengu undan einn vegg 
ok kómnust þar út; hlupu þeir Steinólfr ok Hallr 
þangat ok slógu hring um þá. Þar váru þeg- 
ar drepnir þrír menn af Ketilbirni; enn hann 
vá tvá menn. Ásmundr hljóp at Halli, ok hjó 
til hans; enn maðr hljóp fyrir hann ok fekk sá 
bana. Þá hljóp Ásmundr út yfir mannhringinn, 
enn Ketilbjörn annan veg. Hallr hljóp eftir Ás- 

mundi ok hans félagar, enn Steinólfr eftir Ket- 
ilbirni. Ásmundr hljóp á hól einn ok varðist 
þaðan. Þeir Hallr gengu upp á hólinn, enn 
Ásmundr réð í mót ok hjó til Halls; hann brá 
við skildinum. Þá hjó einn af Halls mönnum 
til Ásmundar ok kom á hjálminn. Hann ras- 
aði við höggit, ok lagði sverðinu til þess er 
hjó, ok þegar í gegnum hann. Eftir þat hjó 
Hallr til Ásmundar, ok kom á hálsinn, svá at 
af tók höfuðit: var hann þar dysjaðr ok heitir 
þar Ásmundarhváll. Enn Ketilbjörn hljóp út 
til árinnar; enn þar var svá háttat, at steinn 
stóð Í ánni ok var Ketilbjörn þar vanr at hlaupa 
á stéininn ok þaðan yfir ána, enn þat var eigi 
annarra manna hlaup. Þat heitir síðan Ketil- 
bjarnarhlaup. Þeir Steinólfr runnu eftir honum 
til árinnar. Ketilbjörn hljóp á steininn ok gat 
eigi festan sik á steininum; hljóp hann þá aftr 
yfir ána, okí því kom Steinólfr at, ok hjó á fót- 
inn svá at af tók í öklaliðnum. Ketilbjörn fell 
eigi við höggit ok hneykti þá í mót þeim ok 
vá tvá áðr hann fell. Eftir þat fóru þeir Stein- 
ólfr heim til bæjarins ok fundust þeir Hallr þar. 
Þeir ræntu þar fé nökkuru ok fóru síðan ofan 
með ánni ok ætla til skipsins. Þórir komí 
Tungu litlu síðar enn þeir Steinólfr váru brott 
farnir. Varð hann þá víss þeira tíðenda, er þar 
höfðu gerzt. Þórir varð allreiðr ok keyrði hest- 
inn sporum Í ákafa, ok svá hverr at öðrum. 

Þórir varð skjótastr. Hann gat farit fjóra menn 
af liði Steinólfs ok drap þá alla; enn er hann 
kom á bakkana, váru þeir Steinólfr á skip 
komnir. Þórir eggjar Steinólf á land at ganga. 
„Nú munu vér herma orð yður, at þar skal 
meira fyrir vérða at hefna Ketilbjarnar, enn at 
vér göngum á land upp undir vápn yður“, seg- 
ir Steinólfr. Þórir mælti: „Ek veit eigi, hvers 
mér verðr af auðit um hefnd eftir Ketilbjörn; 
enn hafa skal ek vilja til“. Þeir Steinólfr reru 
út til Króksfjarðarness. Þórir sneri á Völu- 
staði í Kambsheiði; þar bjó Heimlaug völva. 
Þórir gaf henni fingrgull ok bað hana liðveizlu 
ok ráðagerðar. Hon lagði þat til ráðs, at hann 
fari fyrst at heygja Ketilbjörn, enn kveðst 
mundu gera honum njósn, ef hon frétti nökkut 
til tíðenda. Þórir gerir sem hon lagði ráð til. 
Þeir Steinólfr lágu undir Króksfjarðarnesi, þar 
til er Þórir reið aftr. Gengu þeir Grímr þar 
af skipi, fór Grímr heim, enn Hallr í Bæ. Þá 
sendi Heimlaug orð Þóri fram í Tungu, at Grímr 
var heim kominn. Riðu þeir Þórir þá á Völlu, ok 
brutu þar upp hurðir; gengu inn síðan. Þeir 
Grímr fengu vápn sín ok vörðust drengilega; 
var þar hin harðast atsókn, því at Þórir var 
allreiðr ok lauk svá, at Grímr fell ok hús- 
karlar hans tveir, enn Hergils son hans komst 
út um laundyr ok varð Gunnarr varr við hann 
ok hljóp eftir, ok vá hann þar, er nú heita Her- 

gilsstaðir. Eftir þat riðu þeir Þórir í brott, ok 
er þeir váru skamt komnir, sjá þeir þrjá menn 
ríða frá Bæ ok var einn í blári kápu. Þat 
var Hallr, Loðinn ok Galti. Þórir keyrir þeg-. 
ar hestinn sporum, er hann sá þá, ok ríðr frá 
sínum mönnum. Hann gat farit þá hjá Stein- 
ólfsdal, ok varð þó eigi höggfæri við Hall. Þór- 
ir skaut eftir honum spjóti, ok kom í söðulbog- 
ann, og þegar í gegnum hann, ok svá í bak 
Halli. Hann snaraðist við ok kipti í brott spjót- 
inu. Þá hjó Galti til Þóris; enn Hallr reið 
undan sem hann mátti. Þórir hljóp þá af baki, 
ok er svá sagt at hann hamaðist þá hit fyrsta 
sinn. Galti var ok hamrammr ok var þeira at- 
gangr hinn harðasti. Fór Galti þá undan, enn 
Þórir sótti eftir. Loðinn þóttist engan hlut at 
mega eiga, ok reið hann eftir Halli; enn þar 
kom, at Þórir bar af Galta. Þar heitir nú 
Galtadalr. Þá hljóp Þórir á hestinn ok var 
mjök móðr. Hann reið þá at leita Halls, ok 
fann hann örendan við túngarð á Hofstöðum. 
Hann hafði látizt af sári því er Þórir hafði 
veitt honum, ok fallit þar af baki. Þórir fór 
til móts við félaga sína; riðu síðan heim vestr 
yfir Þorskafjörð. Hann bauð Hyrningi sætt 
eftir feðr sinn; enn hann tók því vel. Fór 
hann á Hofstaði ok tók þar við búi ok var 
hann betrfeðrungr,; var hann aldri í mótgangi 
„við Þóri. 

19. Steinólfr sat í búi sínu ok þóttist 
þungar fréttir hafa um fjörðinn. Hann 
var svá varr um sik, at hann var aldri fyrir 
vestan fjörð nætrgestr; hann setti annan mann 
fyrir búið í Bæ, at annast þar um. Þórir sat 
nú um kyrt, ok var honum allmikill hugr á at 
finna Steinólf, enn þóttist eigi föng á hafa, at 
sækja hann suðr um fjörð fyrir liðsafla sakir. 
Þat var eitt haust, at Steinólfr fór vestr yfir 
fjörð. Þeir váru tíu á skipi ok ætla þegar 
heim aftr. Enn er þeir váru vestr komnir, hljóp 
á útsynningr með stormi, ok máttu þeir eigi 
þann dag aftr fara. Enn er Heimlaug völva 
vissi þat, sendi hon mann til Þóris ok bað hann 
skjótt við bregða, ef hann vildi Steinólf finna, 
enn hon kvaðst mundu ráða, at veðrit felli eigi. 
Þórir réið þegar heiman, ok vill eigi mönnum 
safna, því at hann hugði, at þá mundi njósnir 
koma Steinólfi, ef nökkur dvöl yrði á. Þeir 
fara nú heiman: Guðmundr son hans, Völu- 
Gunnarr ok Kinnarsynir tveir. Þuríðr móðir 
þeira segir, at meir var ferð sjá ger með ráði 
Heimlaugar enn sínu, at fara við svá fá menn 
í hendr Steinólfi. Þórir kvað nú eigi at síðr 
fara skulu. Þeir fóru heiman átta, ok vaf- 
spjarra-Grímr ór Múla ok maðr með honum. 
Enn er þeir kómu suðr yfir Þorskafjörð, sendi 
Þórir orð Óttari fóstbróðr sínum í Másdal. Hann 
kom til hans við annan mann. Þeir riðu tólf 


—— 

inn til Steinólfssdals. Enn þeir Steinólfr höfðu 
farit tíu til at festa hey upp í dalinn, enn aðr- 
ir tíu váru heima. Heyit stóð víða um dalinn 
ok váru þeir mjök dreift um dalinn. Enn er 
þeir Þórir sjá, hvað þeir höfðust at, skildust 
þeir ór reiðinni til at henda þá. Váru þá hleyp- 
ingar miklar. Steinólfr kallar á sína menn, ok 
bað þá heim halda til Bæjar ok láta húsin gæta 
sín, ok er þeir kómu heim at túngarði, þá váru 
þeir tólf; kvaðst Steinólfr þá eigi lengra renna 
vilja; höfðu þá látizt fimm menn Steinólfs. Þeir 
kómu fyrst eftir Kinnarsynir, Grímr ok þrír 
menn aðrir. Þórhallr hjó þegar til Steinólfs ok 
kom á fótinn; varð þat mikit sár. Enn Stein- 
ólfr lagði til hans ok kom á hann miðjan. Þór- 
hallr gekk á lagit upp at höndum honum ok 
hjó enn til hans ok veitti honum mikit sár- Í 
því kom Þórir at, ok váru þá fallnir þrír menn 
af þeim Þórhalli. Þórir barðist þá djarflega. 
Enn þenna sama dag reið Atli son Úlfs hins 
skjálga norðan yfir heiði við fimtánda mann. 
Hann varð varr við fundinn, ok fór til ok reið 
þegar til meðalgöngu, ok kvaðst þeim veita 
mundu, er at hans orðum mundu gera, ok þar 
kom at hann fékk skilið þá, því at hvárirtveggja 
váru mjök sárir. Þar létust þrír menn af Þóri, 
enn fimm af Steinólfi. Þar heitir Grásteins- 
dæld, er þeir börðust, upp frá Bæ. Atli fylgir 
þeim Steinólfi heim í Bæ ok váru þar bundin 

sár þeira. Þeir Þórir riðu vestr heim ok váru 
allir sárir ok engi maðr komst ósárr af þeim 
fundi. Um daginn eftir fór Steinólfr heim suðr 
til Fagradals, ok lá lengi í sárum um haustit 
ok greri seint. Enn um vetrinn sló í verk, ok 
rifnuðu aftr þau er gróin váru, ok dó hann af 
þeim sárum. Þórir hafði ok mjök sárr orðit, 
ok greru hans sár skjótt. Enn eftir þenna fund 
tók Þórir skapskifti, gerðist hann þá mjök illr 
viðfangs. Þat haust hurfu kistur þær, er hann 
hafði gera látit at Valshellis-gulli, ok vissi engi 
síðan, hvat af þeim væri orðit. 

20. Nú er frá því at segja, at til hefnda 
eftir Steinólf var Þorsteinn son hans ok þeir 
feðgar Sléttu-Björn ok Þjóðrekr, dótturson Stein- 
ólfs. Atli Úlfsson leitaði um sættir með þeim, 
ok vildu Saurbæingar eigi sættast, ef eigi færi 
þeir utan, er mest höfðu gengit at vígum þeim. 
Þórir vildi eigi utan fara. Var Steinólfr bættr 
fé miklu; enn Guðmundr ok vafspjarra-Grímr, * 
Völu-Gunnarr ok Óttarr ok Þorsteinn Kinnar- 
son skyldu utan fara ok vera brott þrjá vetr. 
Skip stóð uppi á Borðeyri í Hrútafirði ok þat 
hafði Þórir frétt. Hann reið heiman ok til Gils- 
fjarðar, svá norðr heiði til Bitru ok þaðan til 
Hrútafjarðar, ok kom á Borðeyri ok tók þeim 
far. Eftir þat reið hann heim hinn sama veg 
ok hann fór norðr, ok flutti þá síðan til skips 
alla ok fekk þeim fararefni nóg. Eftir þat reið 

4 


50 ÞORSKFIRÐINGA SAGA. 


Þórir heim ok sat um kyrt. Enn þeir fóru ut- 
an ok kómu til Noregs. Þá réð Hákon kon- 
ungr Aðalsteinsfóstri fyrir Noregi ok var þat 
á öndverðum hans dögum. Þeir Guðmundr ok 
hans félagar váru í Noregi um vetrinn; fóru 
síðan um sumarit eftir í hernað ok reyndust 
hinir hraustustu menn ok fengu góðan orðstír 
ok unnu mikit sér til frægðar. Þeir váru fjögr 
sumur í hernaði, enn á vetrum með Hákoni 
konungi ok mat hann þá mikils. 

21. Þrándr hét maðr; hann var Hallbjarn- 
arson; hann stökk ór Noregi fyrir víga sakir 
ok fór til Íslands. Hann kom út í Dýrafirði. 
Hann átti brátt sökótt við menn fyrir víg ok 
óróa þar vestra, ok fór hann þaðan. Hann 
kom til Styrkárs í Barmi, ok var Styrkárr þá 
orðinn hrumr af elli. Þrándr skorar á hann 
til viðtöku. Styrkárr mælti: „Kost geri ek 
þér á því; ef þú vegr gull-Þóri, þá mun ek 
taka við þér ok gefa þér fé mikit“. Þrándr 
játar því, ok ferr nú á Þórisstaði ok hitti Þóri 
ok skorar á hann til viðtöku. Þórir mælti: 
„NSvá hafa fregnir af þér farit, at þú aukir 
mjök vandræði, ok er mér þat ekki hent; hefi 
ek ok spurt, at þú komt til Styrkárs í Barmi, 
ok mundi hann haía tekit við þér“. Þrándr 
mælti: „Enga viðtöku fekk ek hjá honum; enn 
heyrt hefi ek, at þú værir góðr drengr ok 
rausnarmaðr mikill! Nú mun ek þat til baka 

bera, ef þú tekr eigi við mér“. Þórir mælti: 
„Fast sækir þú þetta mál, ok mun ek við þér 
taka“. Þrándr þakkar honum ok dvelst þar 
um hríð ok hugnast öllum vel til hans. Þat 
færði Þrándr sér vel í nyt. Eigi virðist hon- 
um gott at eiga við Þóri, ok þótti hann hafa 
tekit mjök skapskifti eftir því, er hann hafði 
heyrt með sönnu sagt af Þóri áðr; þó var Þórir 
jafnan vel til Þrándar. Nú er stundir líða sitr 
Þrándr um líf Þóris ok fekk þó eigi færi á 
honum lengi. Þat var eina nótt, at Þrándr 
fór ór rekkju sinni ok at lokrekkju, er Þórir 
svaf í. Þórir hafði gengit út at gæta til veðrs. 
Þrándr gekk í lokrekkjugólfit, enn myrkt var 
mjök ok opin hurðin fyrir lokrekkjunni. Þrándr 
beið þar nú, ok kom Þórir ok varð eigi varr 
við hann, því at hann grunaði ekki Þránd. 
Þórir legst nú niðr ok sofnar. Þá lagði 
Þrándr á hann miðjan. Þórir hafði vafit fast 
um sik fötin. Ingibjörg kona hans lá fyrir of- 
an hann. Þórir vaknar við, þá er lagit gekk 
gcgnum fötin, ok þreif til yfir um hönd Þránd- 
ar Í einni svipan ok varð ekki sárr. Þórir 
kreisti fast hönd Þrándar, svá at spjótit losn- 
aði, ok tók Þórir þat. Síðan keyrði Þórir 
Þránd niðr fall mikit, svá at hann lá lengi í 
óviti; ok cr hann raknaði við, spurði Þórir 
hann, hví hann hefði sýnt sér ótrú þessa. Þrándr 


sagði hit sanna frá ok síðan bar Þórir hann 

út ok lagði spjótinu í gegnum hann. Daginn 
eftir reið Þórir á fund Styrkárs ok færði hon- 
um Þránd dauðan, ok bar sök á hann um fjör- 
ráðin. Styrkárr bætti fé nökkuru fjörráðin ok 
skildu þeir Þórir sáttir; reið Þórir heim, enn 
Styrkárr lét heygja Þránd. Um þann tíma dó 
Þórðr bróðir Þorbjarnar stokks í Laugardal 
vestr. Hann átti sonu tvá; hét hinn eldri Agn- 
arr, enn hinn yngri Þorgeirr; þeir váru fríðir 
sýnum ok miklir fyrir sér ok tóku þeir föður- 
arf sinn ok gerðust góðir bændr; létu þeir 
jafnan mikit yfir sér ok þóttu eigi vera jafn- 
aðarmenn; sátu þeir mjök yfir hlut manna vestr 
þar. 

22. Þat var eitt sinn at Sléttu-Björn hitti 
Kjarlak ok áttu þeir tal saman. Sléttu-Björn 
kvaðst eigi una við þan málalok, er orðið hafi 
með þeim Þóri, ok bað Kjarlak setja nökkur 
ráð til. Kjarlakr mælti: „Þau ein hafa orðit 
skifti vár við Þóri, at vér hafim hinn verra 
hlut af haft, ok máttum vér nú vel una við 
málalokin eftir víg Steinólfs, ór því sem ráða 
var; þykki mér betra, at eiga ekki við hann; 
þó mun ck nú til leita, ef færi gefst á“. Eftir 
þat skilja þeir. Svá bar til nökkuru síðar, at 
Halldórr goði í Garpsdal bauð Þóri til heim- 
boðs við þriðja mann; var Atli sonr hans ann- 
arr. Enn er Þórir var at heimboðinu, reið 
hann í Múla til Herfinns ok var þar eina nótt. 

Kjarlakr hafði njósn af þessu. Þá nótt, er Þór- 
ir var í Múla, reið Kjarlakr at heiman við sétta 
mann. Þorgrímr hét bróðir Kjarlaks; hann bjó 
at Brunná. Kjarlakr hitti hann um nóttina í 
hvílu ok bað hann liðs. Þorgrímr klæddist þeg- 
ar ok fór með Kjarlaki við fimta mann ok riðu 
þeir ellifu saman inn með Gilsfirði. Eigi treyst- 
ust þeir, at gera heimsókn at Múla ok riðu til 
Búðarár hjá Garpsdal ok biðu þar ok bundu 
hesta sína. Smalamaðr frá Múla sá til mann- 
anna, hvar þeir fóru. Hann sagði frá því heima, 
ok kvaðst eigi hafa þekt mennina, enn þó 
mundi þat ófriðarmenn. Þórir kvaðst eigi at 
síðr ríða mundu. Herfinnr bauð at fylgja hon- 
um. Þórir kvað þess eigi þurfa. Síðan reið 
Þórir um daginn frá Múla ok skildu þeir Her- 
finnr með vináttu. Enn er Þórir kom á skeiðit 
við Búðará, hlupu þeir upp hinir. Sá var í 
litklæðum, er fyrstr fór. Þórir skaut spjóti at 
þeim, ok kom á þann miðjan, er var í litklæð-. 
unum, ok í gegnum hann; enn þat var Þor- 
grímr bróðir Kjarlaks. Hestar þéira Þóris váru 
á harða skeiði, ok bar þá fram hjá þeim Kjar- 
laki. Sá, er næst komst, var húskarl Kjar- 
laks; hann lagði til Atla; enn Atli sló af sér 
lagit ok hjó hann banahögg. Einn maðr varð 
fyrir hesti Þóris, ok fell um koll ok varð undir 
honum sverð hans, ok meiddist hann til bana. 
Bar þá Þóri undan, enn þeir Kjarlakr treystust 

eigi at sækja eftir, ok sneru þeir til hesta sinna 
ok riðu heim, ok höfðu förunauta sína þá hina 
dauðu með sér ok undu hit versta við. Þórir 
var at heimboði í Garpsdal um hríð ok reið 
síðan heim. Litlu síðar sendi Kjarlakr til Þóris 
ok beiddist bóta fyrir víg Þorgríms bróður síns, 
ok hét þá at sitja aldri framar um líf Þóris, 
„ ef hann fengi bætrnar. Þórir galt tvau hundr- 
uð silfrs ok kvað Kjarlak vel hafa leitat; enn 
hinir tveir kómu fyrir atförina við Þóri. Þat 
efndi Kjarlakr, at hann sat aldri framar um 
Þóri eða lagði fjörráð við hann. Ekki undi 
Sléttu-Björn betr enn áðr, enn varð nú svá at 
láta vera, ok er eigi getit, at hann hafi gert 
til Þóris þar eftir. Af honum er komin all- 
mikil ætt hér á landi; hann var hit mesta af- 
armenni. 

23. Svá er sagt, at þeir bræðr synir Þórð- 
ar í Laugardal, Agnarr ok Þorgeirr, fara á 
fund Þorkels auðga í Alviðru í Dýrafirði ok 
biðja hann lMðveizlu at drepa gull-Þóri,; kváð- 
ust á honum eiga at hefna Þorbjarnar stokks 
ok Arnar sonar hans. Þorkell mælti: „Eigi 
mun Þórir verða ykkr auðsóttr, ef hann verðr 
varr við, ok vandasamt þykki mér þetta; þó 
mun ck til leggja nökkut, er þit hafit mik heim- 
sótt, ok vil ek senda flugumann til Þóris“. 
Þorgeirr mælti: „Eigi sé ek mann til þess“. 
Þorkell mælti: „Ek mun sjá fyrir því; énn 

annat ár í þetta mund mun ek hafa nökkut 
svá um sét, at hægra mun ykkr at veiða Þóri 
þá enn nú“. Þeir bræðr þakka honum heit sín 
ok fara nú heim. Þorkell hittir nú Önund ráða- 
mann sinn; hann var skyldr Þorkeli ok hafði 
vaxit upp með honum ok unnust þeir mjök. 
Þorkell biðr hann leita til, ef færi gefist á Þóri, 
ok segir honum ráðagerð sína ok þeira bræðra. 
Önundr mælti: „Engi heillaþúfa hefir Þórir 
orðit þeim, er gert hafa á hluta hans, eða setit 
um líf hans, ok heldr eigi á ek honum neitt ilt 
at launa, ok vil ek eigi vera í neinum fjörráð- 
um við hann“. Þorkell mælti: „Því hefir þú 
heitit mér, at gera vilja minn í hverju er væri; 
enn nú þykki mér þú allmjök bregða þat“. 
Önundr mælti: „Eigi munt þú þurfa at bregða 
mér þessu, ok skal ek at vísu fara; þó segir 
mér svá hugr um, at ek hljóti bana af þessu“. 

Skilja þeir nú talit, ok hinn næsta dag ettir, 
gengr Önundr at Þorkeli með brugðit sax ok 
hjó til hans ok særði hann allmiklu sári, ok 
lézt Þorkell bregðast reiðr við ok reka Örrúnd 
í brott, ok fór hann þá þaðan ok létti eigi ferð 
sinni fyrr enn hann kom á Þórisstaði ok var 
þar um nótt. Um morguninn gekk hann á tal 
við Þóri ok bað hann viðtöku, ok segir hon- 
um, at hann hafi orðit missáttr við Þorkel ok 
at hann hafi sært hann sári miklu ok hafi Þor- 
kell rekit sig í brott. Þórir hafði heyrt fregn 

af þessu, enn ekki af ráðagerðinni, ok grunaði 
hann ekki. Hann mælti til Önundar: „Spurt 
hefi ek, at sönn er saga þín, ok mun ek við 
þér taka; enn þó er vandhæfi hér á, at ek ger- 
ist nú óeirinn í skapi, at bágt er við mik at 
lynda, ok er mér þat eigi sjálfrátt“. Önundr 
segir: „Eigi mun ek ertast við þik, ok því 
heldr varast, er ek veit þetta“. Þórir mælti: 
„Higi veit ek, hvárt þú stýrir happi miklu, því 
at mér sýnist þú eigi gæfusamlegr“. Skilja 
þeir nú talit, ok var Önundr þar þau misseri 
ok hugnaðist Þóri vel til hans ok öllum þar. 
Önundr gekk á fjall með húskörlum Þóris um 
haustit ok hugði at landslagi ok varð hann því 
vel kunnigr. Nú líðr vetrinn ok gætti Önundr 
mjök at háttum Þóris; hann varð þess varr, at 
Þórir fór einn nökkurum sinnum framarlega í 
Djúpadal fram ór Djúpafirði ok dvaldi þar lítit. 
Enginn vissi, hvat hann gerði þangat, nema 
Ingibjörg kona hans, ok sagði hon þat engum. 
Nú líðr fram á várit; þá reið Þórir vestr í Al- 
viðru til Þorkels auðga ok fekk þar góðar við- 
tökur ok var hann þar um nótt. Þá leitar 
Þórir um við Þorkel, ef hann vildi taka Ön- 
und í sátt, ok bauð hann fé til. Þorkell tók 
því vel ok semja þeir þetta með sér, ok grunar 
Þóri ekki um svikin ok gefr hann Þorkeli 
fim merkr gilfrs ok fór síðan heim ok segir 
Önundi hvar komit var. Önundr þakkar hon- 

um með mörgum fögrum orðum, ok bjóst nú at 
fara heim til Þorkels. Þórir gaf honum gjafir 
at skilnaði ok bað hann vel fara. Önundr reið 
nú vestr til Laugardals ok finnr þá bræðr. 
Þeir taka vel við honum, ok spyrja hann nú 
um hætti Þóris. Hann segir slíkt er hann vissi 
ok um ferðir hans í Djúpadal, — „ok þætti 
mér vænst“, segir hann, „at sitja um Þóri, þá 
er hann ferr þangat, ok mun ek kunna leiðir“. 
Þeir tóku vel undir þat, ok fara nú á fund 
Þorkels, ok segja honum hvar komit var. Hann 
kvað nú vel stofnat, — „ok vil ek nú at Ön- 
undr sé eftir með mér“. „Eigi skal þat“, seg- 
ir Önundr, „svá fast sóttir þú eftir at koma 
mér í þetta mál, at ek mun eigi við þá bræðr 
skilja, fyrr enn nökkut um skipast“, ok varð 
nú svá at vera sem Önundr vildi, ok fór hann 
heim með þeim bræðrum. Þeir fara heiman 
litlu síðar ok Önundr með þeim, ok safna mönn- 
um ok verða saman átján, ok fór engi njósn af 
þeim. Þeir váru kyrrir um daga, enn á ferð 
um nætr, ok fóru seint. Önundr var fyrir ferð- 
inni, því að hann kunni allar leiðir. Þeir koma 
í Djúpadal ok nema staðar á völlum nökkurum 
framarlega í dalnum. Þar eru þröng og ógur- 
leg gljúfr öðrum megin við vellina. Önundr bað 
þá bíða þar, — „enn ek mun fara á fund Þór- 
is“. Þeir gera nú svá; enn Önundr ríðr á Þór- 
isstaði. Honum er þar vel fagnat, ok er hann 

þar um nótt. Um morguninn eftir bjóst Þórir 
at ríða í Djúpadal. Hann bað Atla son sinn 
með sér fara, ok fór hann ok tveir húskarlar. 
Ingibjörg kona Þóris spyrr hann at, hví hann 
hafi menn með sér. Þórir mælti: „Vera má 
at nökkut beri nú til tíðenda, er þú sér eigi; 
grunar mik um þat, þó at ek fái ekki at gert“. 
Síðan reið Þórir á stað, ok mintist áðr við 
konu sína ok bað hana vel lifa. Önundr vildi 
fara með Þóri, ok leyfði hann honum þat, ok 
kvaðst vána hann sér trúan. Önundr kvaðst 
svá reynast skyldu. Nú ríða þeir, þar til er 
þeir koma á vellina. Þar spretta þeir bræðr 
upp ok menn þeira ok hljóp Önundr af baki ok 
í íð með þeim. Þá mælti Atli: „Undan vil 
ek ríða, faðir, ok hætta eigi til við þenna liðs- 
fjölda“. Þórir mælti: „Fyrr skal ek lífið missa 
enn undan flýja, þó at ek sé nú gamall“. Stíga 
þeir Þórir þá af baki. Hinir veittu þeim harða 
atsókn, enn þeir verjast ágætlega. Húskarlar 
Þóris höfðu hvárr mann fyrir sik ok fellu svá 
báðir. Þórir vá tvá menn ok Atli aðra tvá. 
Önundr sótti hart at þeim ok þeir bræðr. Þórir 
mælti til Önundar: „Sé ek nú ráð yður, ok 
hefir þér illa farit, at svíkja mik í trygðum; 
mun nú ok verða endi á æfi minni; enn skamma 
tíma skalt þú eiga at fagna þessum svikum“. 
„Þat er illa þá“, segir Önundr, Þórir hjó þá 
í höfuð honum ok klauf hann at endilöngu. 

Enn í því bili hjó Agnarr af Þóri hægri hönd- 
ina í úlfliðnum. Þórir kastaði þá skildinum ok 
tók sverð sitt í því at þat fell niðr með hend- 
inni; varðist hann þá svá lengi með vinstri hend- 
inni at undrum gegndi, ok vá þá enn tvá menn. 
Agnarr snarast at, ok hjó þá af honum vinstri 
höndina í úlfliðnum. Þórir brást fast við, ok 
sló Agnarr með hægri stúfnum ok fell hann í 
öngvit. Þórir hljóp þá at gljúfrunum ok sló 
stúfnum við hellu mikilli, svá at hon hrökk til. 
Þá sá þeir, at kisturnar, er Valhellis-gull var í, 
váru þar undir. Þórir stakk handarstúfnum 
sínum í hvárn kistuhring. ok steyptist fram af 
í gljúfrit í fljótri svipan ok sá þeir hann eigi 
framar. Atli hljóp á bak hesti sínum ok reið 
sem hvatast heim á Þórisstaði ok sagði tíðend- 
in, ok þótti þetta mikit. Varð Þórir mörgum 
harmdauði ok eigi sízt konu hans. Agnarr rakn- 
aði við, ok fóru þeir bræðr þaðan sem skjót- 
ast ok riðu vestr ok undu illa sinni ferð. 

24. Agnarr lá lengi í sárum um sumarit 
eftir höggit ok dó um sumarit, þá er liðnir váru 
sex vetr frá falli Steinólfs. Ingibjörg ekkja 
Þórir bjó á Þórisstöðum, ok Atli son hans. Þat 
sumar kómu út: Guðmundr Þórisson, Völu-Gunn- 
arr, vafspjarra-Grímr, Þorsteinn Kinnarson ok 
Óttarr vestr í Dýrafirði, ok riðu heim á Þóris- 
staði frá skipi. Síðan fóru þeir vestr í Laug- 
arðal, ok hitta Þorgeir, Guðmundr drap hann, 

ok síðan drápu þeir alla hina, er í atför höfðu 
verit við Þóri. Eftir þat riðu þeir heim. Þat 
varð uppvíst, at Þorkell auðgi hafði verit í 
fjörráðum við Þóri; fóru menn þá í milli ok 
kómu sætt á með Þorkeli ok sonum Þóris, ok 
galt hann mikit fé; skaði þótti honum at Önundi, 
enn varð at hafa svá búit, ok allir fellu þeir 
óhelgir, er í atförinni váru við Þóri, enn Þórir 
var bættr miklu fé, ok lauk svá viðskiftum 
þeira Þorkels. Guðmundr bjó á Þórisstöðum 
til elli, ok er mikil ætt frá honum komin. Atli 
bjó í Gröf ok váru þeir bræðr mikilmenni. Völu- 
Gunnarr bjó á Gunnarsstöðum, enn Grímr í Múla 
langa tíð, enn Þorsteinn á Kinnarstöðum. Þar 
heita nú Leikvellir, er Þórir fell. Enn um hann 
veit engi framar at segja eftir þat, er hér var 
sagt, ok er þat ætlan manna, at hann hafi lagzt 
á gullkistur sínar ok brugðizt í ormslíki, ok 
var þat lengi síðan, at menn sáu dreka fljúga 
ofan í Gullfors ok yfir gil þat, er hann sást 
hverfa ofaní. Þórir hefir verit einn með hraust- 
ustu mönnum hér á landi; sá hann ok flest fyr- 
ir fram ok var vitr maðr ok engi ofsamaðr, alt 
þar til er lund hans spiltist, ok hefir hann þá 
goldit þess síðasta drykks, er hann drakk af 
kalki Agnars, sem hann hafði sagt honum fyrir. 
Ok lúku vér þar gull-Þóris sögu. 

Skógnesingar 2. 

Skógar 17. 

Skutr í Noregi 2. 

Sléttu-Björn = Björn Hró- 
Ar880n. 

Snæfellsjökull 1. 

Steinarr Þórarinsson 90. 

Steinn mjöksiglandi 2. 

Steinólfr lági Hrólfsson 3, 
4, 15, 21, 24, 95, 84 — 
89, 49—49, 60. 

Steinólfsdalr 8, 34, 46, 48. 

Steinólfshjalli 8. 

Stokkshjalli 29, 

Styrkárr í Barmi, 2, 30, 40, 
50, 59. 

Styrr 88. 

Styrsbrekka 383. 

Svefneyjar 1. 

Svíþjóð 18. 


Tröllagata 28. 
Tunga, bær í Barðastrand- 
arsýslu 19, 49, 45 


Uppsalir, bær í Barðastr.a. 
8, 27—99. 

Uppsalaland 18. 

Úlfljótr löggjafi Sr 

 Úlfr á Hálogalandi 6, 7, 10. 
Úlfr hinn skjálgi 2, 27. 


Vaði skáld 4, 19. 

Vaðill 8. 

Vaðilseyri 18. 

Vafspjarra-Grimr = Grímr 
Eyjólfsson. 

Valgerðr, móðir gull-Þóris, 
1, 3, 16. | 

' Valgerðr, kona Hrómundar 
Í Gröf 1, 19, 

Valr víkingr 9, 10, 12. 

Valshellir 9, 12. 

Valshellis-gull 18, 17, 49, 
59. 

Varðafell 30. 

Varði 30. 

Vellir bær í Barðastrandar- 
sýslu 3, 42. 

Vígbjóðr Böðmóðskon 2. 

Víera hin þunga 8. 

Völu-Gunnarr = Gunnarr. 

Völustaðir, bær í Barða- 
str.8. 3, 46. 


Biðrandi 8. 

Þjóðrekr sléttu-Bjarnarson, 
3, 49. 

Þorbjörg knarrarbringa 3. 

Þorbjörn loki Böðmóðsson 2. 

Þorbjörn loki Eysteinsson 2. 

Þorbjörn stokkr 16. 28, 28, 
29, 52. 


ÞDorgeirr Óláfsson 3, 20, 21, 
34, 36. 
Þorgeirr í Þorgeirsdal 1, 
29. 
Þorgeirr Þórðarson 54, ðd. 
Þorgeirsdalr 4, 29, ðð. 
Þorgerðr Glúmsdóttir 20. 
Þorgerðr í Þorgeirsdal 29. 
Þorgilsstaðir 2. 
Þorgils Þorbjarnarson 2. 
Þorgrímr bróðir Kjarlak 
bð. | 
Þorkell auðgi 54, 55, 60. 
Þormóðr 39, 40. 
Þormóðstangi 40. 
Þorskfirðingar 24. 
Dorskafjarðarbotu 29. 
Þorskafjarðardalr 20, 39, 
Þorskafjarðarskógar 8. 
Þorskatjörðr }, 2,5, 16, 20, 
27, 81, 40, 47. 
Þorsteinn Kinnarson 2, 6, 
28, 49, 60. 
Þorsteinn rauðr Í. 
Þorsteinn Steinólfsson 3, 49. 
Þorsteinn surtr Í. 
Þorvaldr Óláfsson 3, 37, 88. 
Þórarinn Hallsteinsson |, 
17, 18. 
Þórarinn Helgason, ákafi 2, 
81, 33. 
Þórarinn Ingjaldsson 20. 
Þórarinn krókr 2, 3, 84, 
81, 88. 

Þórarinn í Laugardal 29, 
52. 

Þórhallr Kinnarson 2,6,13, 
16, 19, 22, 48. 

Þórir Oddsson = gull-Þór- 
ir 3—60. 

Þórisstaðir 20, 23, 26, 82. 

Þórólfr Mostrarskeggi |. 

Þórr 1. 

Þórs-hof 16. 

Drándarnes 6. 

Þrándheimr 6, 13. 

Þrándr Hallbjarnarsoa 50 
—52. 

Drándr hinn mikli Helga- 
son 2. 


— -—. 


Þrándr langi 6, 12. 

ÞDuríðr drikkinn (dritkinn?) 
2, 3, 40, 41, 47. 

Þuríðr Hallsteinsdóttir 1, 
19. 

Duríðr Steinólfsdóttir 8. 


Æsa Löðvisdóttir 16. 
Æsa Vaðadóttir 4. 
Æsa hin örðuga, 16. 


Önundr fugumaðr 55—58. 

Önundr fylsenni 2. 

Örnólfr fiskreki 1. 

Örn Þorbjarnarson 97— 
29. 


EÐ 


Leiðréttingar. 


Bls. 46. Hergilsstaðir les Hergilsgrafir. 
Bls. 47. fóstbróðr les fóstbróður. 

